SOE iulaankoh aniyaaverivi mihunnaah fiyavalhu alhaa: Maumoon\nއެސްއޯއީ އިއުލާންކޮށް އަނިޔާވެރިވި މިހުންނަަށް ފިޔަވަޅު އަޅާ: މައުމޫން\nރައީސް މައުމޫން މިއަދު ނޫސްވެރިންނަށް މައުލޫމާތު ދެއްވަނީ: - އަހުމަދު ޝުރާއު | އަވަސް\nމިދިޔަ އަހަރުގެ ފެބްރުއަރީ ފަސް ވަނަ ދުވަހު ކުއްލި ނުރައްކަލުގެ ހާލަތު އިއުލާން ކުރުމަށް ފަހު އަނިޔަވެރިވި މީހުންނާ މެދު ފިޔަވަޅު އެޅުމަށް ކުރީގެ ރައީސް މައުމޫން އަބްދުލް ގައްޔޫމް ގޮވާލައްވައިފި އެވެ.\nފެބްރުއަރީ ފަހެއްގައި ކުއްލި ނުރައްކަލުގެ ހާލަތު އިއުލާންކޮށްފައި ވަނީ އެކެއް ފެބްރުއަރީގެ އަމުރު ނެރުމާ ގުޅިގެން އެ ހާލަތު ބަދަލު ކުރުމަށް އޭރުގެ ރައީސް އަބްދުﷲ ޔާމީން އަބްދުލް ގައްޔޫމް އެވެ. ކުއްލި ނުރައްކަލުގެ ހާލަތު އިއުލާން ކުރެއްވުމަށް ފަހު ފުރަތަމަ ހައްޔަރު ކުރެއްވީ ރައީސް މައުމޫން އެވެ.\nއެކަމަށް އެއް އަހަރު ފުރުމާ ގުޅިގެން ރައީސް މައުމޫން މިއަދު ނެރުއްވި ބަޔާނެއްގައި ވިދާޅުވީ އެ ދުވަހު ކުއްލި ނުރައްކަލުގެ ހާލަތު އިއުލާން ކުރީ ގާނޫނު އަސާސީގެ އުސޫލުތަކާ ހިލާފަށް ކަމަށާއި ގާނޫނު އަސާސީން ލިބިދޭ ހައްގުތައް ވެސް ނަގާލައި އަދުލްއިންސާފުގެ ނިޒާމް ފުނޑުފުނޑު ކޮށްލާފައި ކަމަށެވެ. އަދި އެ ދުވަހު އެކަން ކުރި ސަބަބަކީ އެމަނިކުފާނު ހައްޔަރު ކުރުން ކަން މިއަދު ސާފުވާ ކަމަށާއި އެމަނިކުފާނުގެ އަބުރާއި އިއްޒަތް ރައްޔިތުންގެ ހިތްތަކުން ފިލުވާލުމަށް ކަން ވެސް މިހާރު ހާމަވާ ކަމަށެވެ.\nރައީސް މައުމޫންއަށް ފަހު އެމަނިކުފާނުގެ ދަނބިދަރިކަލެއް ކަމަށްވާ މުހައްމަދު ނަދީމް އާއި އޭރުގެ އުއްތަމަ ފަނޑިޔާރު އަބްދުﷲ ސައީދު އާއި ފަނޑިޔާރު އަލީ ހަމީދު ވެސް ހައްޔަރު ކުރި އެވެ. އަދި އެ ބޭފުޅުންގެ މައްޗައް ތުހުމަތު ކުރެވޭ ޖިނާއީ ބޮޑެތި މައްސަލަތަކެއް ފުލުހުން ތަހުގީގު ކުރަން ފެށި އެވެ.\nއެހެންކަމުން އެ އަނިޔާވެރި އަމަލު ހިންގި ފަރާތްތަކަށް ކަމާ ބެހޭ ފަރާތްތަކުންް އިންސާފުވެރި ފިޔަވަޅު އަޅައިދިނުމަށް ގޮވާލައްވާ ކަމަށް ރައީސް މައުމޫން ވިދާޅުވި އެވެ. އެ ކަން ނުކޮށްފިނަމަ ކުރިއަށް އޮތް ތަނުގައި ވެސް ބާރުގައި ތިއްބަވާ ފަރާތްތަކުން އެފަދަ އަނިޔާވެރި ޣައިރު ގާނޫނީ ކަންތައްތައް ކުރުމަށް ޖެހިލުމެއް ނުވާނެ ކަމަށް ވެސް ރައީސް މައުމޫން ވިދާޅުވި އެވެ.\nރައީސް މައުމޫން އަބްދުލްގައްޔޫމް ކުއްލި ނުރައްކަލުގެ ހާލަތު\nކުއްލި ނުރައްކާ ހިންގި މައްސަަލަ ބަލަން ގޮވާލައިފި\nޝަރީއަތް ނިމެންދެން ފާރިސް އާއި ސިޔާދު ބަންދަށް\nޝަރީއަތް ނިމެންދެން މައުމޫން ބަންދަށް\nރައީސް މައުމޫންގެ ޝަރީއަތް ކެންސަލްކޮށްފި


ޕްރައިމަރީ ޓީޗަރ (ވޭޖް އެމްޕްލޯއިމަންޓް އުޞޫލުން)\n- ކްލާސްތަކުގެ ދަރިވަރުންނަށް ކަނޑައެޅިފައިވާ އުޞޫލާއި އެއްގޮތަށް ކިޔަވައިދިނުމާއި ގުޅޭ ގޮތުން ކުރަންޖެހޭ އެންމެހާ މަސައްކަތްތައް ކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 އޮގަސްޓް 2020 ގެ 12:00 ގެ ކުރިން، ނޮޅިވަރަންފަރު ސްކޫލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 13 އޮގަސްޓް 2020 އާއި 17 އޮގަސްޓް 2020 އާ ދެމެދު،ނޮޅިވަރަންފަރު ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6520535 އަށެވެ. އީ-މެއިލް ކުރާނީ [email protected] އަށެވެ.\nޕަބްލިޝްކުރި ގަޑި: 1351\nސުންގަޑި: 12 އޮގަސްޓް 2020 1200


(14 ނޮވެމްބަރ 2019 އާ ގުޅޭ)\nދާރިއަން ބުނި އެއްޗެއް އިވި ޒުކަންގެ އުންމީދު އާވިއެވެ. ޒުކަންއާއި އިބާގެ ނަޒަރުގައި ސާރާއަކީ ވިޔާނުދާ ކުއްޖެއްނޫނެވެ. އެކަން ދާރިއަންގެ ގާތުގައި ޒުކަން ބުނެލިއެވެ. ޒުކަންއާއި އިބާއަށް ޓަކައި ދިރިއުޅުމެއް ފެށުމަށްވުރެ ދާރިއަންގެ ރުހުން އިސްކުރަން ޖެހޭނެކަމަށް ޒުކަން ހަނދާންކޮށްދިނެވެ. ޒުކަންގެ ބޭނުމަކަށްވީ ދާރިއަން ގުޅެން ރަނގަޅު ކުއްޖަކު ގާތުގައި ހުރިކަން އަންގާލުމެވެ. އަދި ސީދާ ކައިވެންޏާ ހަމައަށް ދާކަށް ޒުކަން މަޖުބޫރެއްނުކުރާކަން ވެސް ދާރިއަންއަށް ހާމަކުރިއެވެ.\n"ދަރިފުޅު ފެންނަނީ ސާރާއާ ވަރަށް ދުރުން އުޅޭތަން، އޭނާ ކަމުނުދަނީތަ؟" ޒުކަން ކުރީން ވެސް އެހެން އެއްސެވެ. ޅީދަރިއަކަށް ސާރާ ހަދަން އިބާ ނުހަނު ބޭނުންވިޔަސް އެކަމުގައި ޒުކަންގެ ޚިޔާލު ތަފާތެވެ. އޭނާގެ ވިސްނުމުގައި ހުރީ ދާރިއަން ރުހޭ ގޮތަށް ކަންކަން ނިންމުމެވެ.\n"ސާރާ ކަމުނުދާތީއެއްނޫން، ރިލޭޝަންޝިޕެއް ފެށުން އަދި އެހާ މުހިންމުނޫނީ" ދާރިއަން ބުނެލިއެވެ.\n"ހަމައެކަނި އަންހެނުންނެއްނޫން، އަހަރެމެން ފިރިހެނުން ވެސް އުމުރާ މެދު ވިސްނަންޖެހޭނެ... ދެން އެވާހަކަ އިހަށް ބާއްވަމާ، ބައްޕަ މިއައީ ހަމައެކަނި ސާރާގެ ވާހަކަ އޮޅުންފިލުވާކަށްނޫން، ވަރަށް މުހިންމު ވާހަކައެއް ތި ދެބެން ގާތު ބުނަންވެފައި އެބައޮތް... އެކަމަކު މިރޭ އައިކުއަށް ވަގުތެއްނުވި، އެހެންވެ މާދަމާ ރޭ ގޭގައި ހުންނާނަމޭ އޭނާ ބުނި، ދާރިއަން ވެސް މަޑުކޮށްލައްޗޭ" ޒުކަންގެ މޫނުން ފާޅުވޭވޭހުރި ސަމާސާގެ އަސަރު ފިލައި ސީރިއަސްކަން ވެރިވިއެވެ. ދާރިއަން ހަމައެކަނި ބޯޖަހާލީއެވެ.\nސާއިރާ ފުރަން ކައިރިވެފައި އޮތުމުން ރިޒްވާންގެ ޚިޔާލަށް ހޭޒަލްއާ ބައްދަލުކުރަން އެމީހުންގެ އެޕާޓްމެންޓަށް އައެވެ. ބުނެވެސް ނުލާ ސާއިރާގެ ދެމަފިރިން އައުމުން ހޭޒަލްއަށް ލިބުނީ ހައިރާންކަމެވެ. އެއަށްވުރެ ބޮޑަށް އަޖައިބުވީ އޮފީހުން ގެއަށް އައިސްވަން ލިއަމް ފެނިއެވެ. ބޭއިޚްތިޔާރުގައި ހޭޒަލްއަށް ގަޑިއަށް ބަލާލެވުނެވެ. ހަވީރު ހަތަރެއް ޖެހީއެވެ. ހޭޒަލްއަށް ވީގޮތް ލިއަމްއަށް ވެސް ފާހަގަވިއެވެ. އެދެމެދުގައި އޮތް ބީރައްޓެހިކަން ސާއިރާމެންގެ ކުރިމަތީ ދެ މީހުން ވެސް ފަރުދާކޮށްލިއެވެ. ސާއިރާ ފުރަން އުޅޭކަން ހޭޒަލް އޮތީ ލިއަމް ގާތު ނުބުނެއެވެ. އޭރު އެކަން ހޭޒަލްއަށް މުހިންމު ވެސް ނުވީއެވެ. ލިއަމް އަވަހަށް އައީތީ އެކަން ސާއިރާއަށް ވެސް ފާހަގަވިއެވެ. އޭނާއަށް ވެސް ހޭޒަލްގެ ފުށުން އަޑުއިވިފައި އޮންނަނީ ލިއަމް ގެއަށް އަންނާނީ އިރުއޮއްސޭހާއިރު ކަމެވެ. ލިއަމް އެކަމާ ވިއްދާ ވަކިއެއްޗެއް ނުބުނެއެވެ. އޭނާ ކޮޓަރިއަށް ވަން ގޮތަށް ނުނިކުމެ ލަސްވާތީ ވީގޮތެއް ބަލާލަން ހޭޒަލް އައެވެ.\nކޮޓަރި ދޮރު ހުޅުވާލި ގޮތަށް ހޭޒަލްއަށް ހުއްޓުން އަރާފައި ހުރެވުނީއެވެ. ފެންނަ މަންޒަރު ޤަބޫލުނުކުރެވިފައެވެ. މިއަދު މުޅީން ވެސް މިފެންނަނީ ހޭޒަލް އަޖައިބުވެ އަންތަރީސް ކުރުވާވަރުގެ މަންޒަރުތަކެވެ. މަޑުމަޑުން މޭގައި ކަނާއަތްޖައްސާލުމާއެކު ހޭޒަލްގެ ދެ ލޯ މަރާލެވުނެވެ. ހިތާހިތުން ދުޢާކޮށްލެވުނީ ފެނުނު މަންޒަރުން ހިތަށް ލިބުނު ފިނިކަން ދާޢިމަށް ދެމިގެން ދިއުމަށެވެ. ލިއަމްއަށް ތެދުމަގު ލިބި ކުށްފާފައިން އޭނާ ދުރުކޮށްދެއްވުމަށް ހޭޒަލްއަށް އެދެވުނެވެ.\n"ޒެއްލޫ" ސާއިރާ ގޮވާލި އަޑު އިވުނެވެ.\nކޮޓަރީގެ ދޮރު ލައްޕާލުމުގެ ކުރީން ހޭޒަލްގެ ނަޒަރު އަނެއްކާ ވެސް ލިއަމްއަށް ހުއްޓުނެވެ. އޭނާ ހުރީ ނަމާދަށް އަރައެވެ. ދީނީ ކަންކަމާ އިންސާނާގެ ގުޅުން ބަދަހިވެއްޖެނަމަ ނުބައި ޢަމަލުތަކާ އެ މީހަކު ދުރުވާނެއެވެ. އެމީހެއްގެ އަޤީދާ ވަރުގަދަވާނެއެވެ. ފަނޑުހިނިތުންވުމަކާއެކު ހޭޒަލް އެނބުރި ސާއިރާމެންގެ ގާތަށް އައެވެ.\n"ކޮބާ ލިއަމް؟ ނިދުނީތަ؟" ހޭޒަލް ދިޔައީ ލިއަމް ހޯދަންކަން އެނގި ސާއިރާ އެއްސެވެ.\n"ނަމާދަށް ހުރީ" ބަޔާންކުރަން ދަތި ހިތްހަމަޖެހުމާއެކު ހޭޒަލްއަށް ބުނެވުނެވެ. އަދި ސާއިރާގެ ގާތުގައި ސޯފާގައި ހޭޒަލް އިށީނެވެ.\nސާއިރާއާއި ރިޒްވާން ދާން ނުކުތީ އިރުއޮއްސެން ކައިރިވެފައި ހުއްޓައެވެ. ނަމަވެސް އެޕާޓްމެންޓްއިން ނުކުމެ ދޮރުމަތީ ރިޒްވާން މަޑުކޮށްލުމާއެކު ހޭޒަލްއަށް ގޮވާލިއެވެ. އޭނާގެ ނަޒަރު ހޭޒަލްއަށް ހުއްޓުމާއެކު އޭނާގެ ފަހަތުގައި ހުރި ލިއަމްއަށް ވެސް ހުއްޓުނެވެ. ލިއަމް ހުރީ އާދައިގެ ގޮތަކަށް ހިނިތުންވެލައިގެންނެވެ. ހޭޒަލް ބަލާލުމާއެކު ރިޒްވާން އެދުނީ އެމީހުން ނެތަސް ހޭޒަލް ކަމެއް ބޭނުންވެއްޖެނަމަ އާތިޝްއަށް ގުޅުމަށެވެ. ރިޒްވާނުގެ އެ ވާހަކައިގެ މުރާދަކީ ކޮބައިކަމެއް ހޭޒަލްއަކަށް ނުވިސްނުނެވެ. މިނޫނީ ހޭޒަލްއާ ކުރިމަތިލައި އެފަދަ ގޮތަކަށް ރިޒްވާނު އެއްޗެއް ބުނެފައެއް ވެސް ނުވެއެވެ. އެ އަޑުގައިވި ތަފާތު އަސަރު ދެނެގަންނާކަށް ކުޑަކޮށް ވެސް ހޭޒަލްއަކަށް ނޭނގުނެވެ. ސާއިރާއާއެކު ރިޒްވާނު ގޮސް އެލެވޭޓާއަށް އަރަންދެން ހޭޒަލް މަޑުކޮށްލިއެވެ.\nހޭޒަލް އެޕާޓްމެންޓަށް ވަދެގެން އައީ ލިއަމް ދޮރުމަތީ ހުއްޓައެވެ. އޭނާއަށް ބަލާލުމެއް ވެސް ނެތިއެވެ. ކާން ހަދަންވީތޯ ހޭޒަލް އަހާލީ ބަދިގެއާ ދިމާއަށް ދަމުންނެވެ. ލިއަމް ވަކި އެއްޗެއް ނުބުނުމުން ދެވަނަ ފަހަރަކަށް ހޭޒަލް ނޭހިއެވެ. ސާއިރާމެންނަށް ޖޫސް ގެނެސްދިން ތަށިތައް ހިފައިގެން ސިންކާ ކައިރިވެލީ އެ ދޮންނާށެވެ. ހޭޒަލްގެ ސަމާލުކަން ލިބޭތޯ އޭނާގެ ގާތުގައި ލިއަމް އުޅެއެވެ. އެހެންނަމަވެސް ހޭޒަލްއަށް އޭނާ ފާހަގަވިކަމަކަށް ނުހަދައެވެ. ލިއަމް ކިތަންމެ ގާތުގައި އިނަސް އޭނާއާ ހޭޒަލް ވާހަކަދައްކަނީ ކޮންމެހެން އެއްޗެއް ބުނަން ޖެހިގެންނެވެ. ހޭޒަލްގެ އެ ދުރުކަން ލިއަމްއަށް އެއްގޮތަކަށް ވެސް ކަމަކު ނުދިޔައެވެ.\nމަޣްރިބު ނަމާދާއި އިޝާ ނަމާދަށް ވެސް ލިއަމް އެރީ އޭނާ އަމިއްލައަށް ފެނިގެންނެވެ. އިޝާ ނަމާދުން ފައިބައިގެން އައިސް ކާން ހަދާދިނުމަށް ލިއަމް އެދުމުން ހޭޒަލް އެކަން ކުރިއެވެ. އެހެންޏާ ލިއަމް ކައި ނިމެންދެން އޭނާގެ ގާތުގައި ހޭޒަލް އިންނާނެއެވެ. މިފަހަރު އޭނާ ކާން ހަދައިދީފައި ލިއަމް ގާތު ބުނެލުމާއެކު އައިސް އިނީ ސިޓިންރޫމު ސޯފާގައެވެ. ކާން އިނދެގެން ދޭތެރެއަކުން ހޭޒަލްއަށް ލިއަމް ބެލިއެވެ. އޭނާ ކައި ނިންމާފައި ހޭޒަލް ގާތުގައި ނުބުނެ އަމިއްލައަށް ތަށިތައް ދޮވުނެވެ. އަދި އައިސް ހޭޒަލްގެ ގާތުގައި އިށީންނަން އުޅުނެވެ. ހަމައެހިނދު ހޭޒަލް އިންތަނުން ތެދުވެއްޖެއެވެ. ލިއަމްއާ ދުރުދުރުން ސޯފާ ވަށާލައިފަ އޭނާ ހަލުވިކޮށް ބަދިގެއާ ދިމާއަށް ހިނގައްޖެއެވެ.\nކައި ނިންމާފައި މޭޒު ދޮށުން ތެދުވަން އުޅުނު އައިކުއަށް ޒުކަން ގޮވާލިއެވެ. އަދި އޭނާއާއެކު އައިކު ގޮވައިގެން ހިޔާކޮށްފައި އޮތް ގޭގެ ހާމަފެންޑާއާށް އައެވެ. އެތަނުގައި އެލުވާފައި ހުރި އުނދޯލި ގޮނޑީގައި ފޯނާކުޅެން ދާރިއަން އޮތެވެ. ޒުކަންއާއި އައިކު ފެނުމުން އޭނާ ސަމާލުކަމަށް އައެވެ. ދާރިއަންގެ ކަނާއަތް ފަރާތަށް ހުރި ބޮޑު އުނދޯލީގައި ޒުކަން އިށީނެވެ. ޒުކަން އެ އުނދޯއްޔަށް އަރައި ދެފައި ވަށްކޮށްލިއެވެ. އެމީހުންނާ ތަންކޮޅެއް ދުރުގައި އިނދެވޭތީ ދާރިއަން ތެދުވެގެން އައިސް އެތަނުގައި ހުރި ގޮނޑުތަކުން ގޮނޑިއެއް ދަމާފައި ގެނެސް ޒުކަންމެންނާ ކައިރިކޮށްލިއެވެ. އޭނާ ހަމަޖެހިލުމާއެކު ޒުކަން ފަރުވާތެރިކަމާއެކު ދެ ޒުވާނުންނަށް ބަލާލިއެވެ. އޭނާ އެ ވާހަކައެއް މިހާރު ދައްކަން ނިންމީ ދެ ދަރީން ވެސް ހެޔޮ ވިސްނޭހާ ބޮޑެތިވެފައި ތިބީމަކަން ފުރަތަމަ ވެސް ބުނެލިއެވެ. އަދި ޒުކަންގެ ހަޔާތުގައި ޖެހިފައިވާ ލައްގަނޑު ދެ ދަރީންނަށް ހާމަކުރިއެވެ. އެކަން ހިނގައިދިޔަ ގޮތުގެ ތަފްސީލެއް ނުދީންނަމަވެސް ޒުކަން ހާމަކުރީ ކައިވެނިން ބޭރުގައި އޭނާގެ ދަރިއަކު ހުރިކަމެވެ.\nޤަބޫލުކުރަން އުނދަގޫވި ފަދައިން އައިކުއާއި ދާރިއަންއަށް އެއްފަހަރާ އެކަކުއަނެކަކަށް އަވަސް ނަޒަރެއް ބަދަލުކޮށްލެވުނެވެ. އެއަށްފަހު އެ ދެ މީހުން ވެސް ބަލަން ތިބީ ޒުކަންއަށެވެ. އެމީހުންގެ ބައްޕަ އެފަދަ ވާހަކައެއް ދޮގު ހަދައިގެން ނުދައްކާނޭކަން ޔަގީންވެއެވެ. އެހެންވެ ދެ ޒުވާނުންގެ ޢަމަލުތައް ބެހެއްޓީ ވިސްނޭ ބަޔަކު ކަންތައް ކުރާނޭ ފަދައިންނެވެ. ބައްޕަ ކުށްވެރި ކުރުމުގެ ޚިޔާލެއް އެ ދެ ޒުވާނުންގެ ނެތެވެ.\nކޮންމެހެން ވެސް އެނގެން ޖެހޭ ކަމެއްކަމުގައި ޒުކަން ފާހަގަކުރިއެވެ. އެވަރު ދާރިއަންއާއި އައިކުއަށް ވެސް ޤަބޫލުކުރެވެއެވެ. ޒުކަން ދެން ދެއްކީ އޭނާ ގަސްދުކޮށްފައި އޮތް ގޮތެވެ. އޭނާ ޖިޔާގެ ނަމާއި އިޝްވާގެ ނަން ހާމަކުރިއެވެ. ޝަރުޢީ ގޮތުން ދަރިއެއްކަމުގައި ނުލެއްވިޔަސް އިޝްވާއަކީ އަމިއްލަ ލޭ ކަމުގައި ޒުކަން ބުންޏެވެ. އެހެންވެ އިޝްވާއާ ގުޅުން ކަނޑާލެވެންނެތްކަން އޭނާ ހާމަކުރިއެވެ. ޒުކަން އެދެނީ ދާރިއަންއާއި އައިކު ވެސް އެކަން ޤަބޫލުކުރާށެވެ. އިޝްވާ ބަލައިގަންނާށެވެ. އައިކުއާއި އިޝްވާއާ އުމުރުގެ ގޮތުން އެއްވަރުކަން ހާމަކުރުމާއެކު ޒުކަން ބުނީ އައިކުއާއި އިޝްވާ ވަނީ ކުޑައިރު ބައްދަލު ވެސް ވެފައި ކަމުގައެވެ.\n"ބައްޕަ އެކުއްޖާ މިގެއަށް ގެންނަނީތަ؟" ދާރިއަން އަހާލިއެވެ.\n"މަންމައަށް އެނގޭތަ؟" ހިސާބަކަށް ހާސްވެފައި އައިކު އަހާލިއެވެ.\n"ދަރިފުޅުމެންގެ މަންމައަށް އެއްވެސް ކަމެއް ސިއްރުވެފައެއް ނޯންނާނެ، މިހާރު މީ ދަރިފުޅުމެންނަށް ހުރިހާކަމެއް އެނގެންވީ ވަގުތު... ތި ތިބީ ކަންކަން އެނގޭވަރުވެފަ، ކައިވެނީގެ ބޭރުން ދަރިއަކު ލިބުމަކީ ކިހާވަރެއްގެ ކަމެއްކަން އައިކުއާއި ދާރިއަންއަށް ވެސް މިހާރު އެނގޭނެ، އަހަންނާއި ޖިޔާއަށް ގުޅެވެން ނެތީ، ހާލަތާއި ތަޤުދީރު އަހަރެމެންނަށް އެ ފުރުޞަތެއް ނުދީން، އެކަމަކު އިޝްވާއަކީ އަހަރެންގެ ދަރިއެއްނޫނޭ އެއްފަހަރު ވެސް ނުބުނާނަން، ތި ދެބެންނޫން ދަރިއަކު އަހަރެންގެ ހުރިނަމަ އެކަން ތިކުދީންނަށް ކޮންމެހެން ވެސް އެނގެން ޖެހޭ، އިޝްވާއަކީ ވެސް މިހާރު ފުރިހަމަ ޒުވާނެއް... އޭނާއަށް ހުރިހާކަމެއް އެނގޭ، މިގޭގެ ދޮރު އިޝްވާއަށް ޓަކައި އަބަދުވެސް ހުޅުވިފައި ހުރުން ބައްޕަ އެދެނީ، އެކަމަކު އެ ފުރުޞަތު ހުޅުވާލުމުގެ ކުރީން ދަރިފުޅުމެންނަށް ވެސް އެނގެން ބޭނުންވޭ" ޒުކަން ބުންޏެވެ.\n"ތީގެ މާނައަކީ އޭނާ ހުންނާނީ މިގޭގައޭތަ؟" ދާރިއަން އިހުކުރި ސުވާލަށް ޒުކަންގެ ފަރާތުން އެދެވޭ ޖަވާބެއް ނުލިބުމުން ބުނެލިއެވެ.\n"ބައްޕަ ބޭނުން، އެކަމަކު ތިހެންތިކަން ވާކަށްނެތް، އިޝްވާ ހުންނާނީ އޭނާގެ މަންމަ ހުންނަތަނެއްގައި، ޖިޔާގެ އަމިއްލަ ދިރިއުޅުމެއް އެބައޮތް، އިޝްވާނޫން ދަރިއަކު ވެސް އެބަހުރި، ބައްޕަ މި ދައްކަނީ މިގެއަށް އެމީހުން ގެންނަ ވާހަކައެއްނޫން، ބައްޕަގެ ތިން ކުދީންގެ މެދުގައި އޮންނަ ގުޅުން ރަނގަޅުވާން އެދޭ ވާހަކަ، އިޝްވާއަކީ ވަރަށް ރަނގަޅު ކުއްޖެއް... ދަރިފުޅުމެންގެ މައްސަލައެއްނެތިއްޔާ ބައްޕަ ގަސްދުކުރަނީ ދުވަހަކާއި ވަގުތެއް ކަނޑައަޅާފައި އިޝްވާއަށް މިގެއަށް އައުމަށް ދަޢުވަތުދޭން" ޒުކަން ބުންޏެވެ.\n"ވަރަށް ސަޅި ކުއްޖެއްތަ؟" އިރުކޮޅަކު އެއްޗެކޭ ނުބުނެ އިނދެފައި އައިކު ބުންޏެވެ. ދާރިއަންއާއި ޒުކަންއަށް ބަލާލެވުނީ ހައިރާންކަމާއެކުއެވެ.\n"ޝީ އިޒް އަވާ ސިސްޓާ... ޑޯންޓް ފޮގެޓް ދެޓް" ދާރިއަން އިނދެފައި ބުނެލީ ނިކަން ސީރިއަސް ކޮށެވެ. އައިކު ބޯކަހާލުމާއެކު ހީނލީ މަޖާވެލާފައެވެ.\n"އައި ނޯ ދެޓް" އެއްލޯ މަރާލަމުން އައިކު ބުންޏެވެ.\nދެބެންގެ ފުށުން ފެނުނީ ޒުކަން ހީކުރި ފަދަ އަސަރެއްނޫނެވެ. އޭނާ ހީކުރީ އިޝްވާއާ ބެހޭ ގޮތުން ވަރަށް ސުވާލުކުރާނެ ކަމަށެވެ. އިޝްވާއާ ގުޅުން ބަދަހި ކުރުމުގެ ޝައުގެއް ވެސް ނުހުންނާނެކަމަށެވެ. ޒުކަންގެ މާޒީ އެނގެން އެ ކުދީން މަސައްކަތް ކުރާނެކަމަށެވެ. އެހެންނަމަވެސް ޒުކަންއަށް ހިތްހަމަޖެހުން ލިބިއްޖެއެވެ. އައިކުއާއި ދާރިއަން ފާޅުނުކުރި ނަމަވެސް އެ ކުދީން އޭނާއާ ދެކޮޅުނުވީ ވަރަށް ވިސްނާފައިކަން ޒުކަން ޤަބޫލުކުރިއެވެ.\nދާރިއަންގެ ފޯނު ވައިބްރޭޓްވާން ފެށުމުން އޭނާ ފޯނު ބަލާލިއެވެ. ގުޅަނީ ސާރާއެވެ. ރިސޯޓުން އައިފަހުން ދާރިއަން ހޯދާކަށް ސާރާ ނާދެއެވެ. އޭނާއަށްވީގޮތެއް އެނގެން ދާރިއަން ހުރީ ބޭނުންވެފައެވެ. ނަމަވެސް ޒުކަންގެ ގާތުގައި އިނީތީ ދާރިއަން ފޯނުކޯލު ކަނޑާލީއެވެ. ދެން އައީ ސާރާގެ މެސެޖެކެވެ. ދާރިއަންއާ ވާހަކަދައްކާލަން ބޭނުންވާކަމަށް ސާރާ ބުނެފައި އޮތެވެ. ފޯނަށްވުރެ ބައްދަލުކޮށްލެވިދާނެތޯ އޭނާ އަހާފައި އޮތެވެ. ދާރިއަން ޖަވާބުގައި އިރުކޮޅަކުން އެބަގުޅަން ކަމުގައި ބުނެލިއެވެ.\nޒުކަން ދައްކަން ބޭނުންވި ހުރިހާ ވާހަކައެއް ދައްކާ ނިމުމުން އައިކުއާއި ދާރިއަން ވެސް އެއްބަސްވީ އިޝްވާއާ އެމީހުން ބައްދަލުކުރާނެކަމެވެ. ދުވަހަކާއި ވަގުތެއް ޒުކަން ކަނޑައަޅާފައި ބުނުމުން އެ މީހުން ގޭގައި މަޑުކުރާނެކަމުގެ ޔަގީންކަން ދިނެވެ. ޒުކަން ތެދުވުމާއެކު އައިކު އުނދޯލީގައި ހަށިގަނޑު ދަމާލީއެވެ. ދާރިއަން ތެދުވެގެން ހިނގައިގަތީ އޭނާގެ ކޮޓަރިއަށް ދިއުމަށެވެ.\nހާމަފެންޑާގައި ދެކޮޅަށް ހިނގާލަ ހިނގާލާ ހުރި ސާރާ ހުއްޓުނީ ޖީންސުގެ ފަހަތު ޖީބުގައި އޮތް ފޯނު ރިންގުވާން ފެށުމުންނެވެ. އަވަސް އަވަހަށް ފޯނު ނެގުމާއެކު ލުއި ހިނިތުންވުމެއް އެ ތުންފަތަށް ވެރިވެގެންދިޔައެވެ. އޭނާ އެދުމުން ދާރިއަން އަތުވެދާނޭ ކަމަކަށް ސާރާ ކުޑަކޮށް ވެސް ހިޔެއްނުކުރެއެވެ. އުފާވެރިކަމާ އެއްވަރަށް އޭނާ ހުރީ ހާސްވެފައެވެ.\n"ހެލޯ... ޓެރެސްގަ މިހުރީ..." ސާރާ ބުނެލިއެވެ.\nރޭގަނޑު އެގާރަގަޑި ބައިވެއްޖެއެވެ. މީނޫނީ އެހާ ލަސްކޮށްފައި ދާރިއަން ގެއިން ނުނިކުމެވެ. ނަމަވެސް މިރޭ ވީގޮތެއް ނޭނގެއެވެ. އޭނާ ސާރާއާ ބައްދަލުކުރަން އެއްބަސްވީ ސާރާ އާދޭސްކޮށްގެންނެއް ވެސް ނޫނެވެ. ޚުދު ސާރާއާ ބައްދަލުކުރަން ބޭނުންވެގެންނެވެ. މައި ދޮރޯށީ ހުޅުވާލީ ގޭގެ ގެންގުޅޭ މީހަކެވެ. އޭނާ ދާރިއަންއަށް އެތެރެއަށް ވަނުމަށް ތަންދައްކަމުން އަދަބު އިޚްތިޔާރު އަދާކުރިއެވެ. ސާރާ ހާމަފެންޑާގައި ހުރިކަމާއި ދާނޭ މަގު އެ ޚާދިމު ދެއްކިއެވެ.\nހާމަފެންޑާއަށް ދާރިއަންއަށް ނުކުމެވުނުއިރު ބިއްލޫރި ރެއިލިން ކައިރީ ސާރާ މަޑުކޮށްލައިގެން ހުއްޓެވެ. އޭނާ ދާރިއަންއާއެކު އައި ޚާދިމަށް އިޝާރާތެއްކޮށްލުމާއެކު އެމީހާ އެތަނުން ހިނގައްޖެއެވެ. ފަނޑު ހިނިތުންވުމަކާއެކު ސާރާ ދެން އިޝާރާތްކޮށްލީ ދާރިއަންއަށެވެ. އެތަނުގައި ހުރި މޭޒެއްގެ ދޮށުގައި އިށީނުމަށެވެ. ނަމަވެސް ދާރިއަން އައިސް މަޑުކޮށްލީ ސާރާ ހުރި ތަނުގައެވެ. އޭނާ ރެއިލިންގައި ދެއަތުން ހިފަހައްޓާލައި ތިރިއަށް ބަލާލިއެވެ. ދެން އަނެއްކާ ވެސް ސާރާއަށް ބަލާލިއެވެ.\n"ސޮރީ..." ސާރާ ބުންޏެވެ.\n"ސާރާ އަހަރެންދެކެ ލައިކްތަ ވަނީ ނޫނީ އެއީ ލޯބިތަ؟" ދާރިއަން އެއްސެވެ.\n"ލޯބިވެޔޭ ބުނެފިއްޔާ" ދާރިއަންއަށް ބަލަން ވަގުތުކޮޅަކު މަޑުކޮށްލުމަށްފަހު ސާރާ ބުނެލީ ޖެހިލުންވެފައި ހުރެއެވެ.\n"އައި ރިއަލީ ޑޯންޓް ވޯންޓް ޓު ހާޓް ޔޯ ފީލިންގްސް، އައި ލައިކް ޔޫ... އެކަމަކު އޭގެ މާނައަކީ އަހަރެން ލޯބިވަނީއެކޭނޫން، ލޯތްބަކީ މުޅިން ތަފާތު ޖަޒުބާތެއް" ދާރިއަން ބުންޏެވެ.\n"ލައިކްވޭތަ؟" ސާރާ އަހާލިއެވެ.\n"އެހެންނު މިބުނީ، ސާރާދެކެ ފޫއްސެއް ނުވެޔޭ... ލައިކްއާއި ލޯތްބަކީ މުޅިން ތަފާތު ދޭއްޗެއް، ދެމީހުން ގުޅުނަސް ދެމެދުގައި ލޯބިނެތިއްޔާ އެ ގުޅުން ދެމިއެއްނޯންނާނެ" ދާރިއަން ކަމެއް ވިސްނައިދޭން އުޅުނެވެ.\n"ލައިކްވަންޏާ ލޯބިވުމުގެ ޗާންސް އޮންނާނެ" ސާރާ ބުނެލިއެވެ. އެހިނދު ދާރިއަންއާއި ސާރާގެ ނަޒަރު އަމާޒުވެލިއެވެ. އެ ދެ ލޮލަށް މަޢުނަވީ ގޮތަކަށް ދާރިއަން ބަލާލުމަށްފަހު ފިނިނޭވާއެއް ލިއެވެ.\n"ލޯބިވެދާނެކަމަށް އެމީހަކާ ގުޅުމަކީ މޮޔަ ޚިޔާލެއް، އޭރުން ހަޔާތުން ދުވަސްތަކެއް ބޭކާރުވެގެން އެ ދިޔައީ، އަހަންނަށްވުރެ ރަނގަޅު މީހަކު ސާރާގެ ހަޔާތަށް އަތުވެދާނެ، އެމީހަކީ ސާރާދެކެ އިންތިހާއަށް ލޯބިވާ ބައިވެރިޔަކަށް ވެދާނެ" ދާރިއަން ބުންޏެވެ.\n"އިޓްސް ބީން ތްރީ އިޔާސް، އަހަންނަށް ރިއާންއަށްވުރެ އެހެން މީހަކު ޚާއްޞާއެއްނުވި، އަހަރެންދެކެ ރިއާން ފޫހިނުވަންޏާ ރިލޭޝަންޝިޕަކަށް ޗާންސް ދިނުމަކުން ގޯހެއް ނެތެއްނު، އަހަރެން މިހުރީ އިންތިޒާރުކުރަން... އެކުގައި ވަގުތު ހޭދަކުރަން ފެށުމުން ރިއާންގެ ތި ލައިކްވުން ލޯތްބެއް ބަދަލުވެސް ވެދާނެއެއްނު، އެކަން އެނގޭނީ ވެސް އަހަރެމެން ދެ މީހުން ރިލޭޝަންޝިޕަކަށް ދިޔައިމައެއްނު... ޕްލީޒް ރިއާން... އަހަންނަށް ކުޑަކުޑަ ޗާންސެއް ވެސް ނުދޭނަންތަ؟ ތި ހަޔާތަށް އަންނަން ޝަރުތުހަމަނުވަނީތަ؟ ރިއާން ބޭނުންވަނީ ކޮންކަހަލަ އަންހެންކުއްޖެއްތަ؟" ދާރިއާންއާ ދާދި ގާތަށް ސާރާ ފިޔަވަޅު އަޅާލިއެވެ. އެ ދެ ލޮލުން އާދޭސްކުރާ ފަދައެވެ. ދާރިއަން އެއްޗެއް ނުބުނެ ގިނައިރުވާން ފެށުމުން އޭނާގެ ވައަތު މުލައްދަނޑީގައި ހިފާލުމާއެކު އޭނާގެ މޭގައި ސާރާގެ ކަނާއަތްތިލަ ޖައްސާލިއެވެ.\n"ޖަސްޓް ގިވް މީ އަ ޗާންސް" ސިއްރުން ކަހަލަ ގޮތަކަށް ސާރާ ބުނެލީ ދާރިއަންއާ ނަޒަރު އަމާޒުކޮށްލައިގެން ހުރެއެވެ.\n"ވެލް... އައި... މީތި ވޯކްނުކޮށްފިއްޔާ ދެން" ދާރިއަން އަހާލިއެވެ.\n"އިޓް ވިލް ވޯކް... އައި ލަވް ޔޫ، ދުވަސްކޮޅަކުން ރިއާން ވެސް އަހަރެންދެކެ ލޯބިވާނެކަން އެނގޭ" ކެތްތެރިކަން ކުޑަގޮތަކަށް ސާރާ ބުނެލިއެވެ. ނަމަވެސް ދާރިއަންގެ ހިތް އެކަމާ އެއްބަހެއް ނުވިއެވެ.\n"އަހަންނަށް ލޯބިނުވެވިގެން ސާރާއާ ދުރަށް ހިނގައްޖެނަމަ އޭރުން މާ ދެރަވާނެ، އަނެއްކޮޅުން ސާރާދެކެ ލޯބިނުވެވިގެން އުޅެނިކޮށް އަހަންނަށް އެހެންމީހަކު ލޯބިވެވިއްޖެއްޔާ އަހަރެން ބޭނުންވާނީ ލޯބިވާ މީހާ ގާތަށްދާން، އޭރުން ވެސް މިބުނާހެން ސާރާއަށް ދޯ ހުރިހާ ދެރައެއް އޮތީ، އަހަރެން ބޭނުމެއްނޫން ސާރާއަށް އެއްވެސް ގޮތަކަށް ދެރައެއްދޭކަށް" ދާރިއަން ބުންޏެވެ.\n"އަހަރެން ޝަކުވާއެއް ނުކުރާނަން، އެހެންނޫނަސް ވާންހުރި ގޮތެއް އެކަކަށް ވެސް ނޭނގޭނެ، ތިހުރިހާކަމެއްވުމުގެ ބަދަލުގައި ރިއާންއަށް އަހަރެންދެކެ ލޯބިވުމަކީ ވެސް ވެދާނެ ގޮތެއްނު، އަހަރެން މާ ދެރަވާނެ ރިއާންގެ ލައިފްއިން އަހަންނަށް ކުޑަވެސް ޗާންސެއް ނުލިބި ހުންނަންވެއްޖެއްޔާ... މި ރިލޭޝަން ވޯކްއައުޓް ކުރިޔަސް ނުކުރިޔަސް އެނގޭނީ އެ ޗާންސް ލިބިގެންނު" ސާރާ ބުނެލިއެވެ.\n"ފައިން... އައި ވިލް ގިވް އަސް އަ ޗާންސް، އެކަމަކު ބުނަން... މިވާހަކަ އެކަކުކައިރީ ވެސް އަދި ނުބުނާތި، ސާރާއާ އަހަރެން އެއްބަސްމިވީ ކީއްވެކަން ހަނދާންނައްތާ ނުލާތި، ނޯ އިންޓިމެސީ... ޑޯންޓް ފޯސް މީ ޓު އެނީތިންގް، ޕޭރެންޓްސްއާ ހަމައަށް މި ރިލޭޝަންގެ ޚަބަރު ފޯރައިގެން ނުވާނެ، އެހިސާބަށް ދާންވެއްޖެނަމަ އަހަރެމެން ދެ މީހުންނަށް ވެސް އެނގޭނެ، އެންޑް ޔެސް، އަހަރެން ވަގުތު ވާވަރުން ސާރާއަށް ވަގުތު ދޭނަން، އަބަދުއަބަދު ދެމީހުން ބައްދަލުވާން ނުކިޔާތި" ދާރިއަންގެ ޝަރުތުތައް ގިނައެވެ. އެހެންވިޔަސް އެ ވާހަކަތަކަށް ސާރާގެ މާބޮޑު ސަމާލުކަމެއް ނުދެވުނެވެ. އޭނާއަށް އުފަލުން ދާރިއަންގެ ގައިގާ ބައްދާލެވުނެވެ. ދުރުކޮށްލަން ސާރާގެ ދެކޮނޑުގައި ހިފާލާފަ ވެސް ދާރިއަން އިތުރު ވިސްނުމަކަށް ދިޔައެވެ. އިރުކޮޅަކު ސާރާގެ އުފާތަކަށް ހުރަސް ނާޅަން މަޑުކޮށްލީއެވެ. ސާރާ އަމިއްލައަށް ދުރަށް ޖެހިލައި ނިކަން އަވަހަށް ސޮރީއޭ ބުނެލިއެވެ.\nދާރިއަން މުޅިން ހިތްހަމަނުޖެހުނަސް އޭނާ ސާރާއަށް ފުރުޞަތެއް ދޭން ނިންމީއެވެ. ހިތުގައި ހޭޒަލްގެ މައްޗަށް އޮތް ޖަޒުބާތުތައް އޮއްބާލަމުންނެވެ. ހުއްޓިފައި ހުރުމަށްވުރެ ދިރިއުޅުމުގައި ކުރިއަށް ދާން އޭނާ ވެސް ބޭނުމެވެ.\nހަފްތާއެއް ފާއިތުވެ ދިޔައިރު ލިއަމްގެ އުޅުން މުޅިން ބަދަލުވެއްޖެ ކަހަލައެވެ. އޭނާ ނަމާދަށް ފަރުވާތެރިވާތީ ހޭޒަލް ދުށްޓެވެ. އޮފީސް ނިންމާފައި އެންމެ ލަސްވެގެން ހަތަރުގަޑި ފަނަރަ ހިނގާއިރު ހުންނަނީ ގޭގައެވެ. ރޭގަނޑު އޮފީހަކަށް ނުނިކުމެވެ. ފޯނު އޮންނަނީ ދުރުގައެވެ. އޭގެ ރިންގު ޖައްސާފައި އޮންނާތީ ނޮޓިފިކޭޝަންގެ އަޑު އިވިއިވި ހުރެއެވެ. ފޯނުން ވެސް ބޭކާރު ކަންތައްތައް ކުރާތީއެއް ނުފެނެއެވެ. ފޯނުން ވާހަކަދައްކާނަމަ ހޭޒަލްއަށް އެ ދައްކާ ވާހަކަ އިވޭ ހިސާބުގައި ހުރެއެވެ.\nހޭޒަލްއާއި ލިއަމް އެއް އެނދުގައި ނިދިއެއްކަމަކު އެ ދެމެދުގައި ގާތްކަމެއް ނެތެވެ. ލިއަމް ކަންބޮޑުވާކަން ހޭޒަލް ދެނަހުއްޓެވެ. އޭނާ ނިދަންލާ ޓީޝާޓުކޮޅާއި ސޯޓުބުރި ލައިގެން އައިސް އެނދަށް އެރިއެވެ. އޭރު ލިއަމް ވެސް އޮތި އެނދުގައެވެ. އޭނާއަށް ފުރަގަސް ދީގެން އޮވެ ރަޖައިން ބޮޑަށް މީހާ ނިވާވެލުމާއެކު ހޭޒަލް ދެ ލޯ މަރާލިއެވެ. އޭނާއަށް ނިދިޖެހެމުން ދަނިކޮށް ފުރަގަހުން ލިއަމް ގާތްވެލިކަން އިޙްސާސް ކުރެވުނެވެ. މަޑުމަޑުން ހޭޒަލްގެ އުނަގަނޑާ ދިމާލުން ބަނޑުގައި އަތްއަޅުވާލައި އިހުނަށްވުރެ ލިއަމް ގާތްވެލިއެވެ. ދެން އިވުނީ އޭނާ މަޑުމަޑުން ނޭފަތް ދަމާލި އަޑެވެ.\n"ޒެއްލުއަށްވުރެ ލޯބިވާނޭ އެހެންމީހަކު އަހަރެންގެ ނެތް، އަހަންނަށް މަޢާފުކުރޭ... ޒެއްލު އަހަންނާ ތިހާ ދުރުވެދާނެއެކޭ ހިޔެއްނުކުރަން، އަހަރެން ވަރަށް ދެރަވޭ... ހުރިހާކަމެއް ރަނގަޅުކުރަން އަހަރެން ހަދަންވީ ކިހިނެއް، ޒެއްލުގެ އިތުބާރު ހޯދަން ބޭނުން" ސިއްރެއް ބުނެލާ ފަދައިން ލިއަމް ވާހަކަދެއްކިއެވެ. އޭރު އޭނާއަށް ރަނގަޅަށް ވެސް ރޮވިއްޖެކަން ހޭޒަލް ދެނަހުއްޓެވެ.


Salman ge Film "Radhe" eh dhuvas therey 4.2 Million meehun balaifi – adduLIVE\n"ރާދޭ" އެއް ދުވަސްތެރޭ 4.2 މިލިއަން މީހުން ބަލައިފި\nMay 15, 2021, 11:55 ޝަބްނަމް ރަޝީދު\nސަލްމާންޚާންގެ ފިލްމް"ރާދޭ" އީދު ދުވަހު އޮންލައިންކޮށް ޒީ5 އަދި ޑީޓީއޭޗްގެ އޮޕަރޭޓަރުން މެދުވެރިކޮށް އޮންލައިންކޮށް ދުނިޔޭގެ އެކި ކަންކޮޅުތަކުގައި ރިލީސް ކޮށްފައިވާ އިރު މި ފިލްމް ވަނީ އެއް ދުވަހުގެ ތެރޭގައި 4.2 މީހުން ބަލާ އެއް ދުވަހުގެ ތެރޭގައި އެންމެ ގިނަ ބަޔަކު ބެލި ފިލްމްގެ ރެކޯޑް ހަދާފައެވެ.\nމި ފިލްމް ރިލީޒް ކުރާ ތާރީޚު އެނގުމާއެކު ގިނަ ބަޔަކު ވަނީ އޮންލައިންކޮށް ބެލުމަށް ޖާގަ ހޯދާފައެވެ. އަދި ފިލްމް ދައްކަން ފެށިތާ ގިނަ އިރެއް ނުވެ އެތައް ބަޔަކު މި ފިލްމު ބަލަން ފެށުމުގެ ސަބަބުން ސަރވާ ތަކަށް ބާރު ބޮޑުވެގެން ވެސް ދިޔައެވެ. މި ފިލްމް ނެރުމަށް ކުޑަ ވަގުތު ކޮޅަކަށް ވެފައިވަނިކޮށް އިންޓަނެޓުގައި މި ފިލްމް ލީކް ކޮށްލާފައިވުމުގެ ސަބަބުން ފިލްމަށް މީހުންގެ ތަރުހީބު ލިބޭނެ ވަރާއިމެދު ބައެއް ފަރާތްތަކުގެ މެދުގައި ސުވާލު ތަކެއް އުފެދުނެވެ. އެހެން ނަމަވެސް ހީކުރެވުނު ގޮތާއި ހިލާފަށް މި ފިލްމް ވެގެންދިޔައީ ތާރީޚީ ފިލްމަކަށެވެ. އީދު ބްލޮކްބަސްޓާއަށެވެ.\nމި ފިލްމުގައި ލީޑް ރޯލުން ސަލްމާން ފެނިގެންދާ އިރު އޭނާގެ އިތުރުން ދިޝާ ޕާޓްނީ، ޖެކީ ޝްރޮފް އަދި ރަންދީޕް ހޫޑާ މުހިއްމު ރޯލުތަކުން މި ފިލްމުން ފެނިގެންދާނެއެވެ. މި ފިލްމް ޑައިރެކްޓް ކޮށްފައިވަނީ މަޝްހޫރު ކޮރިއޯގްރާފަރ ޕްރަބޫ ދޭވާއެވެ.


Hiyaa Flat sarahadhun konme 15 minute akun Bus dhathuru kuran fashaifi - One Online\nއެއާޕޯޓް ބަހެއް: ހުޅުމާލޭ ދެވަނަ ފިޔަވަހީ ހިޔާ ފުލްޓުތަކަށް ދޭ ބަބުގެ ހިދުމަތް ވަނީ ފުޅާ ކޮށްފައި --- ވަން ފޮޓޯ: މުހައްމަދު އައުޒަމް\nހިޔާ ފްލެޓު ސަރަހައްދުން ކޮންމެ 15 މިނިޓަކުން ބަސް ދަތުުކުރަން ފަށައިފި\nހިޔާ ފްލެޓް ސަރަހައްދުން ކޮންމެ 15 މިނެޓަކުން ބަސް ދަތުރުތައް ކުރަން ފަށައިފިއެވެ.\nއެމްޓީސީސީއިން މިއަދު ބުނީ، ހެނދުނުން ފަށައިގެން ކޮންމެ 15 މިނެޓަކުން ހިޔާ ފްލެޓު ސަރަހައްދުން ބަސް ނައްޓާލާނެ ކަމަށެވެ. މީގެ ކުރިން އެސަރަހައްދުން ބަސްތައް ދަތުރު ކުރަނީ ކޮންމެ 30 މިނެޓަކުންނެވެ. އެމްޓީސީސީން ބުނީ، އަލަށް ގެނައި ބަދަލާއެކު ދަތުރުކުރާ މީހުންނަށް ބަހުން ޖާގަ ލިބުމުގައި ފަސޭހަތަކެއް ލިބިގެން ދާނެކަމަށެވެ.\nއެމްޓީސީސީން ބުނީ، ހުޅުމާލެ ދެ ދެވަނަ ފޭހުގެ ބަސްސްޓޮޕުން ފުރަތަމަ ބަސް ދަތުރު ފަށާނީ ފަތިހު 05:45 ގައި ކަމަށެވެ. އެއަށްފަހު ކޮންމެ 15 މިނެޓަކުން ބަސް ދަތުރެއް އޮންނާނެއެވެ. އަދި އެންމެ ފަހު ބަސް ދަތުރު ފަށާނީ ރޭގަނޑު 00:15 ގައި ކަމަށެވެ.\nހިޔާ ފްލެޓުތަކުގައި މިހާރު ގިނަ އަދަދެއްގެ ބަޔަކު ދިރިއުޅެން ފަށާފައިވާއިރު، އެ ސަރަހައްދުގައި ބަސް ދަތުރުތަކަށް ބާރު ބޮޑުވުމުގެ ޝަކުވާ އެ ފަރާތްތަކުން ވަނީ ކޮށްފައެވެ. ހާއްސަކޮށް ހެނދުނު ސްކޫލްތައް ހުޅުވާ ގަޑިއާއި އޮފީސްތައް ހުޅުވާ ގަޑިއާ ދިމާކޮށް ގިނަ ބަޔަކު ބަހުގައި ދަތުރު ކުރަން ޖެހެމުގެ ސަބަބުން ބަހަށް ބާރު ބޮޑުވެއެވެ.\nއެހެންކަމުން އަވަސް އަވަހަށް ބަސް ދަތުރު ހަމަޖައްސައިދިނުމަށް އެދި ހިޔާ ޔޫނިއަންގެ ފަރާތުން ވަނީ އެމްޓީސީސީއާ މަޝްވަރާކޮށްފައެވެ. އެ ޝަކުވާތަކަށް ހައްލު ހޯދައިދޭނެ ކަމަށް ވެސް އެމްޓީސީސީއިން ވަނީ ބުނެފައެވެ.\nހިޔާ ފްލެޓްތަކުގައި މީހުން ދިރިއުޅެން ފެށިތާ ފަސް ވަރަކަށް މަސް މިހާރު ވަނީ ވެފައެވެ. ހިޔާ ފްލެޓްތަކުގެ ހުރިހާ ފްލެޓަކަށް މީހުން ބަދަލުވެ ނިމޭއިރު އެސަރަހައްދުގައި 35000 މީހުން ދިރިއުޅޭނެ އެވެ.\nގުޅޭ ޓެގު ހުޅުމާލެ އެމްޓީސީސީ ހިޔާ އާންމު ދަތުރުފަތުރު (ޕަބްލިކް ޓްރާންސްޕޯޓް)


މަޤާމަށް ބޭނުންވާ ތަމްރީނެއް/ ލައިސަންސެއް/ ހުއްދައެއް/ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރުދުވަހުގެ މަސައްކަތު ތަޖުރިބާ ލިބިފައިވުން. ނުވަތަ؛\nމަޤާމުގެ މަސައްކަތުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 1 ގެ ސަނަދެއް ހާސިލުކޮށްފައިވުން.\n1- ފޮޓޯކޮޕީއާއި ޕްރިންޓް ނެގުމަށް ހަވާލުކުރެވޭ ތަކެތި ދުވަހުން ދުވަހަށް ޕްރިންޓް ނެގުމާއި، ޕްރިންޓް ނެގުމަށް ހަވާލުކުރެވޭ ތަކެތި ރައްކާތެރިކަމާއެކު ބެލެހެއްޓުން (ޓެސްޓާ ގުޅުންހުރި ލިޔުމެއްނަމަ، ފެންނަންޖެހޭ ފަރާތްނޫން އެހެން ފަރާތްތަކަށް އެތަކެތި ނުފެންނާނޭހެން ބެހެއްޓުން.)\n2- އިދާރީ އެހެން މުވައްޒަފުން ހާޒިރުނުވާ ޙާލަތްތަކާއި، އެހެން ޙާލަތްތަކުގައި، އިދާރީގޮތުން ހަވާލުކުރެވޭ މަސައްކަތްކުރުން.\nސްކޫލުން ޕްރިންޓުކުރަންޖެހޭ ތަކެތި، ރައްކާތެރިކަމާއެކު ޕްރިންޓުކުރުން.\n3- ސްކޫލުން ތައްޔާރުކުރާ ފޮތާއި ލީފުލެޓްފަދަ ތަކެތި ޕްރިންޓުކޮށް، އެ ތަކެތީގައި ހީރަސްޖަހައި، އެތަކެތި ބެލެހެއްޓުން.\n4) ޕްރިންޓުކުރުމާބެހޭ އާލާތްތައް، ޤަވައިދުތަކާ އެއްގޮތަށް ބެލެހެއްޓުން.\n5- ބައިންޑްކުރަންޖެހޭ އެންމެހައި ތަކެތި ބައިންޑްކޮށް، އެތަކެތި ބެލެހެއްޓުން.\nއެހެނިހެން: އިތުރުގަޑީގައި މަސައްކަތް ކުރާނަމަ، ހަމަޖެހިފައިވާ އުސޫލުން އިތުރުގަޑީގެ ފައިސާ ލިބޭނެއެވެ.\nއިންޓަވިއުޢާއި، އިމްތިޙާންކުރުމާއި، ޕްރެކްޓިކަލްސް އޮންނާނެ ތާރީޚު:\n* މި ވަޒީފާއަށް އެދިފައިވާ ޝަރުޠުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ވަޒިފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރަށާއި، ތަޖުރިބާއަށާއި، މަސައްކަތަށް ބޭނުންވާ ހުނަރަށް ބެލުމަށްފަހު، ހިއުމަން ރިސޯސް މެނޭޖްމަންޓް އެންޑް ޑިވެލޮޕްމަންޓް ކޮމިޓީން ކަނޑައަޅާ ކްރައިޓީރިޔާއެއްގެ ދަށުން، ޝޯޓްލިސްޓު ކުރެވޭނެއެވެ. އިންޓަވިއު ކުރެވޭނީ، ޝޯޓްލިސްޓު ކުރެވޭއިރު ހޮވޭ ފަރާތްތަކާއެވެ.\n* ސަރުކާރުގެ ނުވަތަ ސިވިލް ސަރވިސްއަށް ޚިދުމަތްކުރުމަށް ބޮންޑެއްގައިހުރި މުވައްޒަފަކު މި ވަޒީފާއަށް ހޮވިއްޖެނަމަ ބަދަލުވުމުގެ އިޢުތިރާޒެއް ނެތްކަމުގެ ލިޔުން.\n* ވަޒީފާއަށް ކުރިމަތިލާ ފަރާތުގެ ވަނަވަރު / ސީ.ވީ (ގުޅޭނެ ފޯނު ނަންބަރާއެކު)\nމި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ މި މަދަރުސާގެ އޮފީހަށެވެ. ފޯމާއި ތަކެތި ހުށަހެޅުމުގެ ސުންގަޑިއަކީ، 2015 މާރިޗު9ވާ ހޯމަ ދުވަހުގެ މެންދުރުފަހު 14:00 ގެ ކުރިންނެވެ.\n- މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، މި މަދަރުސާގެ 6640036 ނަންބަރު ފޯނާ ގުޅުން އެދެމެވެ.\nޕަބްލިޝްކުރި ގަޑި: 09:09


SunOnline: Taxi ge aa Aguthakaa medhu Mashuni Hiyaalu thakeh\nޓެކްސީގެ އާ އަގުތަކާމެދު މަސްހުނި ހިޔާލުތަކެއް\nއައިޝަތު ފަރީޙާ 02 Aug 2019, 09:42\nސިނަމާލެ ބްރިޖު މަތީ އުުޅަނދުތައް ދުއްވާފައިވަނީ ---\nހުޅުމާލެ އާއި މާލެ އަދި ހުޅުލެ-ހުޅުމާލެގެ އިތުރުން މާލެ-ހުޅުލެ އާއި ދެމެދު ކުރާ ޓެކްސީ ދަތުރުތަކުގެ އަގުގެ މައްސަލައަކީ ސިނަމާލެ ބްރިޖު ހުޅުވީއްސުރެ ފެންމަތިވެފައިވާ، ހައްލު ނުވެ، އޮތް ބޮޑު މައްސަލައެކެވެ.\nމިދިޔަ އަހަރުގެ ސެޕްޓެމްބަރު މަހު ބްރިޖު ހުޅުވުމަށްފަހު، ބްރިޖުން ކުރާ ދަތުރުތަކުން ނަގާނެ އަގުތައް ސަރުކާރުން ކަނޑައެޅި ނަމަވެސް ޓެކްސީ ޑްރައިވަރުން އެއަގުތަކާ އެއްބަހެއް ނުވި އެވެ. ދަތުރުތައް ކުރަމުންދިޔައީ ޑްރައިވަރުން ހިތުހުރި އަގެެއްގަ އެވެ. އެއީ 100 ރުފިޔާ އަށެވެ. ނޫނީ އެ ފީ އެއަށް ވުރެ، ބޮޑުކޮށްލާ ފަހަރުވެސް އާދެ އެވެ.\nބްރިޖު ހުޅުވުމަށް ފަހު ޓްރާންސްޕޯޓު އޮތޯރިޓީން ކަނޑައެޅި އަގުތަކަކީ މާލެއިން ހުޅުމާލެއަށް އަދި ހުޅުމާލެއިން މާލެއަށް ކޮޅަކަށް 40 ރުފިޔާ އެވެ. އަދި ދެ ރަށުން ވެސް ހުޅުލެއަށް ދަތުރުކުރުމަށް ކޮޅަކަށް 35 ރުފިޔާ އެވެ. މާލެ އަދި ހުޅުމާލޭގެ އެތެރޭގައި ކުރިއެކޭ އެއްފަދައިން 25 ރުފިޔާއެވެ. ޑިކީއަށް ދާގީނާ ލާނަމަ އަދި ރޭގަނޑު 12ގެ ފަހުން ދަތުރު ކުރާ ނަމަ އިތުރު ފަސް ރުފިޔާ ނެގިދާނެ ކަމަށް ވެއެވެ. ނަމަވެސް ޓެކްސީތަކުން ބްރިޖުމަތިން ކުރާ ކޮންމެ ދަތުރަކަށް 100 ރުފިޔާ ނަގައި އެ އަގު ދެމެހެއްޓި އެވެ. ހުޅުލެއަށް ކުރާ ދަތުރަކަށް ވިޔަސް، ހުޅުމާލެ އަދި މާލެއަށް ކުރާ ދަތުރަކަށް ވިޔަސް ބްރިޖު ނުވަތަ ހައިވޭ ހުރަސްކުރާ ނަމަ 100 ރުފިޔާ ނަގަ އެވެ.\nމި އަގުތަކާމެދު ޑްރައިވަރުން ނުރުހި، އެމީހުން ބޭނުން އަގުތަކުގައި ދަތުރުކުރަމުންދަނިކޮށް މި ސަރުކާރުން ވެރިކަމާ ހަވާލުވެ، އެންމެ ފުރަތަމަ ކުރި ކަމަކީ ކުރީގެ އަގުތަކުގައި ދަތުރު ކުރޭތޯ، ރެގިއުލޭޓްކުރުމެވެ. އެކަން ކާމިޔާބުނުވެ، ހުއްޓާލަން ޖެހުނީ ޑްރައިވަރުންގެ އިހުސާސްތައް ޓްރާންސްޕޯޓު މިނިސްޓަރާއި ހަމައަށް ގެންދިޔުމުންނެވެ. ޓްރައިވަރުންގެ ޝަކުވާތައް އަޑުއެއްސެވުމަށްފަހު ޓްރާންސްޕޯޓު މިނިސްޓަރު އޭރު ހުއްދަ ދެއްވީ 100 ރުފިޔާ އަށް ކުރަމުންދާ ދަތުރުތައް އެ އަގުގައި ކުރިއަށް ގެންދިޔުމަށެވެ. ނަމަވެސް އަގުތައް ރިވިއު ކުރައްވާނެ ކަމަށް ވިދާޅުވިއެވެ.\nއޭގެ އެތައް މަހެއްފަހުން، ޓްރާންސްޕޯޓު މިނިސްޓްރީ އިން މިހާރު ވަނީ ޓެކްސީ ދަތުރުތަކުގެ އަގުތައް ރިވިއުކޮށް އަލުން އާންމުކޮށްފަ އެވެ. އެ އަގުތަކަށް ބަލާއިރު މާލެ އާއި ހުޅުމާލެ އާ ދެމެދި ދަތުރު ކުރެވޭނެ އެންމެ ބޮޑު އަގަކީ 75 ރުފިޔާ އެވެ. މާލެ އަދި ހުޅުމާލެ އިންވެސް ހުޅުލެއަށް ދަތުރުކުރެވޭނީ 60 ރުފިއާ އަށެވެ. މާލެ އަދި ހުޅުމާލޭގައި ކުރާ ދަތުރުތަކުގެ އަގަކީ މިހާރުގެ އަގުކަމަށްވާ 25 ރުފިޔާ ކަމަށްވެސް ވަނީ ކަނޑައަޅައިފަ އެވެ.\nމި ބަދަލާއެކު ޓެކްސީ ޑްރައިވަރުންގެ ހިޔާލުތައް ހުރީ މަސްހުނިކޮށެވެ. ބައެއް ޑްރައިވަރުންގެ ނަޒަރުގައި އަލަށް އެކުލަވާލާ އާންމުކުރި އަގުތަކަކީ ބޮޑު އަގުތަކެއް ނޫނެވެ. ހުޅުމާލޭގައި ހިންގާ ޓެކްސީ ސެންޓަރެއްގެ ޑްރައިވަރަކު ބުނީ ސަރުކާރުން ކަނޑައެޅި އަގުތައް ކުޑަނޫން ކަމަށެވެ. އެ އަގުތަކާމެދު ހިތްހަމަޖެހޭ ކަމަށްވެސް އެ ޑްރައިވަރު ބުންޏެވެ.\nމާލޭގައި ހިންގާ ޓެކްސީ ސެންޓަރަކުން ބުނީ ސަރުކާރުން ކޮންމެ އަގެއް ކަނޑައެޅިނަމަވެސް އެ ސެންޓަރުގެ ކާރުތައް ކުރާ ދަތުރުތައް މާލެ އާއި ހުޅުމާލެ އާއި ދެމެދު ކުރާނީ 100 ރުފިޔާ އަށް ކަމަށެވެ. އަލަށް ކަނޑައެޅި އަގުތަކުގައި އެ މީހުންނަށް ދަތުރެއް ނުކުރާނެ އެވެ.\n"އެއްވެސް ކާރެއް ނޯންނާނެ ޓެކްސީ ކުރާ، ސަރުކާރުން ދީގެން ދަތުރުކުރާ. ސަރުކާރުން ހަރަދު ކުރާ. ކޮންމެ އަގެއް ކަނޑައެޅިޔަސް މިތަނުގެ ޓެކްސީތަކުން ކުރާނީ ހަމަ 100 އަށް،" އެ ސެންޓަރުން ބުންޏެވެ.\nމާލޭގައި ހިންގާ އެހެން ޓެކްސީ ސެންޓަރަކުން ބުނީ ސަރުކާރުން އެކުލަވާލި އަގުތައް ރަނގަޅު ކަމަށެވެ. އެ އަގުތަކާމެދު ހިތްހަމަ ނުޖެހޭ ޑްރައިވަރުން އެބަތިބި ކަމަށާއި ނަމަވެސް ސެންޓަރުން ދެކެނީ އެއީ އެންމެ ރަނގަޅު އަގުތަކެއްކަމަށް، އެ ސެންޓަރުން ބުންޏެވެ.\nހުޅުމާލޭގައި ހިންގާ އެހެން ޓެކްސީ ސެންޓަރަކުން ބުނީ އަގުތަކާމެދު އެ ސެންޓަރުން އަދި އެ ސެންޓަރުގެ ޑްރައިވަރުންވެސް އެއްވެސް ވަރަކަށް ހިތްހަމަ ނުޖެހޭ ކަމަށެވެ.\n"މިއީ ކުދިން ކާންބޯން ކުރާ މަސައްކަތް. މި އަގުތަކުގައި ކިހިނެއް ކުރާނީ؟ މިސާލަކަށް މިތަނުން [ހުޅުމާލެއިން] މާލޭގެ އޭއެމްޑީސީ އަށް ކުރާ ދަތުރަށް އެބަ އަނދާ 30 ލީޓަރުގެ ޕެޓްރޯލު. އެއީ އަނބުރާ އައުމާ ހަމައަށް. ހުޅުމާލެ ޓެކްސީ ސެންޓެެއް ވީމާ ގިނަ ޑްރައިވަރުން ހަމަ އަނބުރާ އަންނާނީ މިކޮޅަށްދޯ؟ ގިނައިން ޓެކްސީ ދުއްވަނީ ކާރުތަކުގެ ވެރިންނެއް ނޫން. އެކުދިން އެބަޖެހޭ ވެރިންނަށް ދުވާލަކު 300 އާ 500 އާ ދެމެދުގެ ފީ އެއް ދޭން،" ހުޅުމާލެ ސެންޓަރުން ވާހަކަ ދެއްކި ޑްރައިވަރު ބުންޏެވެ.\nއެ ސެންޓަރުން އަދި ބުނީ 100 ރުފިޔާ އަށް ދަތުރުކުރާއިރު އެއްވެސް ފަސިންޖަރަކު އަގުބޮޑުވެގެން ޝަކުވާ ނުކުރާ ކަމަށެވެ. އެހެން ވީމާ އެއީ ބަދަލު ކުރަން ނުޖެހޭ އަގެއް ކަމަށް އޭނާ ގަބޫލު ކުރެ އެވެ.\n"މި ބަދަލުގެނައީ އަޅުގަނޑުމެންނާ އެކަށީގެންވާ ވަރަށް މަޝްވަރާވެސް ނުކޮށް ރަނގަޅު ހިޔާލު ނުހޯދާ. ފަސްފުވަސް ކުރިން ބޭއްވި ބައްދަލުވުމެއް މަޖީދިއްޔާގައި. އެކަމަކު އެ ބަދަލު ގެންނަން ވެލިޑް ރީޒަނެއް ނެތް،" ހުޅުމާލެ ސެންޓަރެއްގެ ޑްރައިވަރަކު ބުންޏެވެ.\nއޮގަސްޓު ހަތަކުން ފެށިގެން އަލަށް އެކުލަވާލި އަގުތަކަށް ދަތުރުކުރުން މަޖުބޫރުނަމަ، އެއްވެސް ޓެކްސީއެއް މަގުމައްޗަށް ނުނިކުމެ އިހުތިޖާޖު ކުރަން ވެސް އޭނާ ގޮވާލި އެވެ.\nނަމަވެސް ޓްރާންސްޕޯޓު މިނިސްޓްރީ އިން ބުނީ އަގުތައް ކަނޑައެޅީ ގިނަ ދިރާސާތަކަށްފަހު، ކަމާބެހޭ ހުރިހާ މުވައްސަސާތަކާއި ޓެކްސީ ސެންޓަރުތައް އަދި ޑްރައިވަރުންނާވެސް މަޝްވަރާ ކުރުމަށް ފަހު އެވެ.\nއަލަށް އެކުލަވާލި އަގުތަކާއެކު ޓެކްސީ ދަތުރުތައް ދެން ކުރެވޭނީ އެޕްލިކޭޝަނެއް ބޭނުންކޮށްގެންނެވެ. "އަވަސް ރައިޑް" ޕިކްމީ" އަދި "އެއައީ" އެޕްލިކޭޝަނަށް ޓްރާންސްޕޯޓުން ހުއްދަދީފައިވާއިރު ޓެކްސީތައް އެޕްލިކޭޝަނަށް ރެޖިސްޓްރީވުމަށް ވަނީ ދެ މަސް ދީފަ އެވެ.\nމިބަދަލާއެކު އަމިއްލަ މީހުންގެ ކާރުތަކަށްވެސް ޓެކްސީގެ ހިދުމަތް ދެވޭނެ އެވެ.\nޓްރާންސްޕޯޓު މިނިސްޓަރު އާއިޝަތު ނަހުލާ ވިދާޅުވީ ގިނަ ރައްޔިތުންގެ ޝަކުވާއަކަށް ވެފައި އޮތީ ޓެކްސީ ނުލިބޭ މައްސަލަ އާއި އަދި ޓެކްސީގެ އަގުތައް ބޮޑުވުން ކަމަށެވެ.\n"ރައްޔިތުންގެ ޝަކުވާތަކަށް ހެޔޮ ބަދަލެއް ގެނައުމުގެ ގޮތުން ޓެކްސީ ސެންޓަރުތަކާއި ޓެކްސީ ޑްރައިވަރުންނާއި އަދި އާންމު ރައްޔިތުންގެ އަޑު އަހާ ކުރެވުނު މަޝްވަރާތަކަށްފަހު އަޅުގަނޑުމެން މި ބަދަލު މިގެނައީ ހުރިހާ ފަރާތްތަކަށްވެސް ފައިދާވާނެ ގޮތަކަށް ބެލުމަށްފަހު. އަދި މި ކަމުގެ ފަސޭހަ ހުރިހާ ފަރާތްތަކަށްވެސް ލިބިގެންދާނެކަމަށް އަޅުގަނޑު އުންމީދު ކުރަން،" ނަހުލާ ވިދާޅުވި އެވެ.\nމިއާއެކު ޓެކްސީ އެޕްލިކޭޝަން މެދުވެރިކޮށް އާންމު ފަރާތްތަކަށްވެސް ޕްރައިވެޓް ހަޔާ ގެ ގޮތުގައި ޓްރާންސްޕޯޓް އޮތޯރިޓީން ކަނޑައެޅިފައިވާ ގަވާއިދުތަކާއި އެއްގޮތަކަށް ޓެކްސީ ހިދުމަތް ދޭން މިހާރު ހުރަހެއް ނޯންނާނެ އެވެ.\nއާންމުންގެ ހިޔާލަށް ބަލާއިރު 100 ރުފިޔާ އިން 75 ރުފިޔާ އަށް ޓެކްސީގެ އަގު ކުޑަކުރުމަކީ ގެނައި ހެޔޮ ބަދަލެކެވެ. ދެންއޮތީ ރުންކުރު، ގޮތްދޫނުކުރާ ޓެކްސީ ޑްރައިވަރުންގެ ފަރާތުން ކުރި ހޯދޭނެ ގޮތެއް ފެނޭތޯ މަސައްކަތް ކުރުން ކަމަށް ދެކޭ މީހުން އެބަތިއްބެވެ.\n"ކުރިންވެސް 40 ރުފިޔާ އަށް ކުރިއިރު ބުނޭ ދިމާލަށް ނުކުރެވޭނެޔޭ އެ އަގުގައެއް. ބައެއް މީހުން ދަތުރު ނިމުނީމަ 40 ރުފިޔާ ދޭ. އަގާމެދު ހިތްހަމަ ނުޖެހުމުން މަގުމައްޗަށް ބާލާފައިވެސް ދިޔައީތާ. މިކަން ތަންފީޒުކުރޭތޯ ރެގިޔުލޭޓު ކުރުމުން ނޫނީ ހައްލެއް ނާންނާނެ. އަސްލު 100 ރުފިޔާ އަކީ ވަރަށް ބޮޑު އަދަދެއް،" ސަން އާ ވާހަކަ ދެއްކި އާންމުންގެ މީހަކު ބުންޏެވެ.\nޓެކްސީގެ ހިދުމަތަށް އަނެއްކާވެސް ގެނައި މިބަދަލާއެކު ޓެކްސީ ޑްރައިވަރުންގެ ފަރާތުން ލިބުނީ މަސްހުނި ހިޔާލުތަކެކެވެ. މިއާއެކު ޓެކްސީ ލިބުމުގައި އަދި ދަތުރުކުރުމުގައި އަންނާނެ ބަދަލުތައް އެނގޭނީ ރަސްމީކޮށް އަގުތައް ތަންފީޒު ކުރަން ފަށާ ދުވަހުން ފެށިގެންނެވެ.


130 meehun balin faseyha, alah positive vee 118 meehun - vNews.mv\nސައިފް އަޒްހަރު 27 February 2021, 22:14\nމިހާތަނަށް ވެކްސިން ދިން މީޙުންގެ އަދަދު 105،492 އަށް\nއެކްޓިވް ކޭސްގެ އަދަދު 2،397 ގައި، ހޮސްޕިޓަލްތަކުގަ 170 މީހުން\nހެލްތު ޕްރޮޓެކްޝަން އޭޖެންސީން ކުރި ޓްވީޓެއްގައި ބުނެފައިވަނީ، އިއްޔެގެ ހަވީރު 6:00 އިން ފެށިގެން މިއަދުގެ ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ޓެސްޓު ކުރެވުނީ 3،952 ސާމްޕަލް ކަމަށެވެ. އޭގެތެރެއިން ޕޮޒިޓިވްވީ 118 ސާމްޕަލްއެވެ.\nއަލަށް ޕޮޒިޓިވްވި މީހުންގެ ތެރެއިން 92 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ.5މީހަކު ނިސްބަތްވަނީ އަތޮޅުތެރޭ ރަށްތަކަށެވެ. 16 މީހުން ނިސްބަތްވަނީ ރިސޯޓްތަކަށެވެ.5މީހަކު ނިސްބަތްވަނީ ކަނޑުމަތީގެ އުޅަނދަކަށެވެ.\nއަލަށް ޕޮޒިޓިވްވި 118 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 19،597 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 130 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 17،132 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 2،397 ގައެވެ. މީގެތެރެއިން 170 މީހަކަށް ހޮސްޕިޓަލްތަކުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައި ވެއެވެ.\nކޮވިޑް ބަލީގައި ރާއްޖެއިން ރޭގައިވަނީ އިތުރު މީހަކު މަރުވެފައެވެ.\nރޭ މެންދަމު 00:22 ގައި މަރުވި މީހާއަކީ އުމުރުން 80 އަހަރުގެ ދިވެހި އަންހެނެކެވެ.\nއެޗްޕީއޭއިން ބުނީ ކޮވިޑް ބައްޔަށް ވެކްސިން ދިނުމަށް ހިންގާ ޕްރޮގްރާމްގެ ތެރެއިން މާލެ ސަރަހައްދުން މިއަދު 3،147 މީހަކަށް އަދި އަތޮޅުތެރެއިން 2،926 މީހަކަށް ވެކްސިން ދީފައިވާ ކަމަށެވެ.\nމިއާއެކު، ރާއްޖެއިން މިހާތަނަށް ކޮވިޑް ވެކްސިން ދިން މީޙުންގެ އަދަދުވަނީ 105،492 އަރާފައެވެ. އެއީ، މާލެ ސަރަހައްދުން ވެކްސިންދިން 72،872 މީހުންނާއި، އަތޮޅުތެރެއިން ވެކްސިންދިން 32،620 މީހުންނެވެ.


MDP in council inthikhaabuge poster hihppun Raees Solih aai Raees Nasheed fahttavaidhehvvaifi - One Online\n15 ފެބްރުއަރީ 2020 މާލެ: އެމްޑީޕީން ކައުންސިލް އިންތިހާބުގެ ކެމްޕޭން ފެށުމުގެ ގޮތުން ދެ ރައީސުން މިއަދު ހެނދުނު ޕޯސްޓަރު ހިއްޕަވަނީ ---ވަން ފޮޓޯ: މުހައްމަދު އައުޒަމް\nއެމްޑީޕީން ކައުންސިލް އިންތިހާބުގެ ޕޯސްޓަރު ހިއްޕުން ރައީސް ސޯލިހާއި ރައީސް ނަޝީދު ފައްޓަވައިދެއްވައިފި\nކުރިއަށް އޮތް ލޯކަލް ކައުންސިލްތަކުގެ އިންތިހާބަށް، އެމްޑީޕީގެ ކެމްޕެއިން ފެށުމަށް ޓަކައި ޕޯސްޓަރު ހިއްޕުމުގެ ހަރަކާތް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހާއި، ރައްޔިތުންގެ މަޖލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު މިއަދު ހެނދުނު ފައްޓަވައިދެއްވައިފި އެވެ.\nޕޯސްޓަރު ހިއްޕުމުގެ ރަސްމިއްޔާތު އޮތީ މިއަދު ހެނދުނު އާޓިފިޝަލް ބީޗް ކުރިމަތިން ކަހަލަ ގޮތަކަށް ހުންނަ އެމްޑީޕީގެ ރަސްމީ ހަރުގެ ކުރިމަތީގައެވެ. މިރަސްމިއްޔާތު ފެށުމުގެ ގޮތުން، ރައީސުލްޖުމްހޫރިއްޔާ ކުރު ވާހަކަފުޅެއް ދެއްކެވިއެވެ.\nއެމަނިކުފާނުގެ ވާހަކަފުޅުގައި ވިދާޅުވީ، ނިމިދިޔަ ރިޔާސީ އިންތިހާބަށްވުރެ ބޮޑު ކާމިޔާބެއްް ލޯކަލް ކައުންސިލްތަކުގެ އިންތިހާބުގައި އެމްޑީޕީން ހޯދާނެ ކަމަށެވެ. އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް މި ރަސްމިއްޔާތުގައި ވާހަކަފުޅު ދެއްކެވިއެވެ.\nރައީސް ނަޝީދު ވިދާޅުވީ މި އިންތިހާބު ތަފާތު ބޮޑު ނަތީޖާއަކުން އެމްޑީޕީން ކާމިޔާބު ކުރާނެ ކަމަށެވެ.\nމުޅި ރާއްޖޭގެ މީހުން އުޅޭ ހުރިހާ ރަށެއްގައި އެއް ވަގުތެއްގައި ޕޯސްޓަރު ތަތްކުރަން ފެއްޓެވީ ދެ ރައީސުންގެ ވާހަކަ ފުޅަށް ފަހުގައެވެ. ޕޯސްޓަރު ތަތް ކުރުމުގެ ރަސްމިއްޔާތުގައި ދެ ރައީސުން ބައިވެރިވެ ވަޑައިގެން އެންމެ ފުރަތަަމަ ޕޯސްޓަރު ހިއްޕެވީ އެމްޑީ ހަރުގޭގައެވެ. އެއަށްފަހު ދެ ބޭފުޅުން މަޖިދީމަގުން ހިންގަވާފައި ވަޑައިގެން، ބައެއް ގޭގޭގެ ފާރުގައި ޕޯސްޓަރު ހަރުކުރައްވަމުން ގެންދެވިއެވެ.\nއެމްޑީޕީން ބުނީ މިއަދު ހެނދުނު ފެށި ރަސްމިއްޔާތާއެކު ޕޯސްޓަރު ހަރުކުރުމުގެ ހަރަކާތް ރާއްޖޭގެ މީހުން އުޅޭ ހުރިހާ ރަށެއްގައި މިއަދުން ފެށިގެން ކުރިޔަށް ދާނެ ކަމަށެވެ. ގާނޫނުގައި ބުނެފައިވާ އެންމެ ފަހު ވަގުތާ ހަމަޔަށް ކެމްޕެއިިން ހަރަކާތްތަކާއެކު ޕޯސްޓަރު ހަރުކުރުން ކުރިއަށްދާނެ ކަމަށް ވެސް އެމްޑީޕީން ބުނެއެވެ.\nލޯކަލް ކައުންސިލް އިންތިހާބުގައި ހުރިހާ ދާއިރާއެއްގެ ހުރިހާ ގޮނޑިޔަކަށް އެމްޑީޕީން ވާދަކުރާއިރު، ލޯކަލް ކައުންސިލް އިންތިހާބު ބޭއްވުމަށް ހަމަޖައްސާފައި ވަނީ، އަންނަ އޭޕްރީލް މަހުގެ ހަތަރެއްގައެވެ.\nގުޅޭ ޓެގު ސިޔާސީ އެމްޑީޕީ އިލެކްޝަންސް ކޮމިޝަން ލޯކަލް ކައުންސިލް އިންތިޚާބު ލާމަރުކަޒީ ނިޒާމް\nމާލެއާއި ރާއްޖޭގެ އެހެން ރަށްރަށާއި ތަފާތުކުރުމަކީ މާލޭގެ ރައްޔިތުންގެ ވިސްނުމެއް ނޫން: ޑރ. މުއިއްޒު\nލޯކަލް ކައުންސިލް އިންތިހާބުގައި އެމްޑީޕީގެ 877 ކެންޑިޑޭޓުން ވާދަކުރާނެކަން ކަށަވަރު ވެއްޖެ: އަފްޝަން\nލާމަރުކަޒީ ނިޒާމަކީ އެމްޑީޕީން އުފެއްދި އެއްޗެއް ނޫން: އަލްހާން\nލޯކަލް ކައުންސިލް އިންތިހާބަށް ޕީޕީއެމްގެ ކެމްޕެއިން އިފްތިތާހުކުރުން އަންނަ ހުކުރު ދުވަހު


ނޫރުލްއިސްލާމުގެ ސިލްސިލާ ދަރުސް ޕްރޮގްރާމް\nނޫރުލްއިސްލާމް ޖަމްޢިއްޔާގެ ފަރާތުން އިންތިޒާމުކޮށްގެން އައްޑުއަތޮޅު ހިތަދޫގެ މިސްކިތްތަކުގައި ސިލްސިލާ ދަރުސްތަކެއް ފަށައިގެން ކުރިއަށް އެބަ ގެންދެއެވެ. 1431 ވަނަ އަހަރުގެ ރަމަޟާން މަހަށްފަހު ފަށައިގެން ކުރިއަށް މިގެންދާ މިޕްރޮގްރާމްގައި ކޮންމެ ހަފްތާއަކު އެއްފަހަރު ހިތަދޫގެ ކޮންމެވެސް މިސްކިތެއްގައި ދަރުސް ބޭއްވެއެވެ. މި ޕްރޮގްރާމްގައި ދަރުސްދެއްވަނީ ހިތަދޫގެ ޢިލްމުވެރިންގެ އިތުރުން ރާއްޖޭގެ މަޝްހޫރު ޢިލްމުވެރިންނެވެ.<?xml:namespace prefix = o ns = "urn:schemas-microsoft-com:office:office" />\nމި ޕްރޮގްރާމްގެ5ދަރުސަށްފަހު ގިނަ ޢިލްމުވެރިން ރަށުން ބޭރަށާއި ޙައްޖަށް ވަޑައިގަތުމުގެ ސަބަބުން ކުޑަ ދުވަސްކޮޅެއްގެ މެދުކެނޑުމަކަށްފަހު، މިހިނގާ ޑިސެމްބަރު މަހުގެ 11 ވީ ހޮނިހިރު ދުވަހުގެރޭ މި ޕްރޮގްރާމް އަލުން ފަށާފައިވަނީ ހިތަދޫ މަސްޖިދު ބާބުލްޚައިރުގައި ޢިޝާނަމާދުގެފަހުން، ފަޟީލަތުއްޝައިޚް އިބްރާހީމް ރުޝްދީ، "މަރުމަތީގެ އަމާންކަމާއި ކަށްވަޅުގެ ސުވާލުތަކަށް ޖަވާބު ދިނުން ފަސޭހަވާނީ ކިހިނެއް؟" މިމައުޟޫޢުގެ މައްޗަށް ދެއްވި 45 މިނިޓްގެ ދަރުސުންނެވެ.\nޕްރޮގްރާމް މެދުކެނޑިފައި ދުވަސްކޮޅަކު އޮތުމުން ބައެއް ބޭފުޅުންގެ އެދިލެއްވުމުގެމަތިން މިހަފްތާގައި އިތުރު ދަރުސެއްވެސް ބޭއްވުނެވެ. 12 ޑިސެމްބަރު ވީ އާދީއްތަދުވަހުގެރޭ ޢިޝާ ނަމާދުގެ ފަހުން ހިތަދޫ މަސްޖިދުލް އިކްރާމުގައި "މާތް ﷲ އަށް ވަކީލުކުރުން" މިމައުޟޫޢަށް ވާހަކަދެއްކެވީ އަލްއުސްތާޛް އަޙްމަދު ނިޒާމެވެ.\nމިޕްރޮގްރާމަށް ޢާއްމުންގެ ސަޕޯޓްލިބެމުންދާކަން ފާހަގަކުރެވެއެވެ. އަދި އެކަމަށްޓަކައި ހިތަދޫގެ ޢާއްމު ރައްޔިތުންނަށާއި މި ޕްރޮގްރާމްގައި ދަރުސް ދެއްވާ ދީނީ ޢިލްމުވެރިންނަށް ޖަމްޢިއްޔާގެ ނަމުގައި ޝުކުރު ދަންނަވަމެވެ.\n[މިހާތަނަށް މި ޞަފްޙާ ބަލާފައިވަނީ 1112 ފަހަރު]


Inthihab ge salaamathee kankamaa gulhey gothun mashvaraa koffi | Mihaaru\nއިންތިހާބުގެ ސަލާމަތީ ކަންކަން ބެލެހެއްޓުމާ ގުޅޭ ގޮތުން ބޭއްވި ބައްދަލުވުމުގައި ފުލުހުން ބައިވެރިވަނީ. --ފޮޓޯ/އިލެކްޝަންސް ކޮމިޝަން\nއިންތިޚާބުގެ ސަލާމަތީ ކަންކަމާ ގުޅޭ ގޮތުން މަޝްވަރާކޮށްފި\n18 އެޕްރީލް 2018 - 11:445comments\nއެ ކޮމިޝަންގެ މެމްބަރު އަހްމަދު އަކްރަމް ވިދާޅުވީ، ފުލުހުންނާ އެކު މަޝްވަރާ ކުރީ ވޯޓު ފޮށިތައް އެއް ތަނުން އަނެއް ތަނަށް ގެންދިއުމާއި ވޯޓުލާ މަރުކަޒުތަކުގެ ސަލާމަތީ ކަންކަން ބެލެހެއްޓުމާ ގުޅޭ ގޮތުން ކަމަށެވެ. މީގެ އިތުރުން އިންތިޚާބަށް އާއްމުން ހޭލުންތެރިކުުމާ ގުޅޭ ގޮތުން ވެސް ފުލުހުންނާ އެކު ވާހަކަ ދެކެވުނު ކަމަށް އަކްރަމް ވިދާޅުވި އެވެ.\n"އިންތިޚާބުގެ އެންމެހައި ސަލާމަތީ ކަންކަމަށް ފުރިހަމަ އަށް ތައްޔާރުވެ ތިބި ކަމުގެ ޔަގީންކަން ފުލުހުން ދިން. މިފަދަ އިތުރު ބައްދަލުވުންތައް ކުރިއަށް އޮތް ތަނުގައި ވެސް ބާއްވާނެ،" އަކްރަމް ވިދާޅުވި އެވެ.\nއޭނާ ވިދާޅުވި ގޮތުގައި އިންތިޚާބުގެ ތައްޔާރީތަކާ ގުޅޭ ގޮތުން ކަމާގުޅޭ މުއައްސަސާތަކާ އެކު މަޝްވަރާ ކުރިއަށް އެބަދެ އެވެ. މި އަހަރުގެ ރިޔާސީ އިންތިޚާބަށް އާއްމުން ހޭލުންތެރި ކުރުވުން ކުރިއަށް ގެންދާނީ، ފުލުހުންނާއި އެންޓި ކޮރަޕްޝަން ކޮމިޝަނާއި ހިއުމަން ރައިޓްސް ކޮމިޝަންގެ އިތުރުން ބްރޯޑްކާސްޓިން ކޮމިޝަންގެ ވެސް ބައިވެރިވުމާ އެކު އެވެ.\nއިލެކްޝަންސް ކޮމިޝަންގެ މެމްބަރުން. --ފޮޓޯ/އިލެކްޝަންސް ކޮމިޝަން\nއީސީން ނިންމާފައި ވަނީ އިންތިޚާބުގެ ފުރަތަމަ ބުރު މި އަހަރުގެ ސެޕްޓެމްބަރު މަހުގެ ކުރީކޮޅު ބޭއްވުމަށެވެ. އަދި އިންތިޚާބުގައި ވާދަކުރުމުގެ ފުރުސަތު އަންނަ ޖުލައި މަހުގެ ތެރޭގައި ހުޅުވާލާނެ ކަމަށް ވެސް އިލެކްޝަންސް ކޮމިޝަނުން ވަނީ ބުނެފަ އެވެ.\nގާނޫނުއަސާސީގެ 110 ވަނަ މާއްދާ ބުނާ ގޮތުން ހިނގަމުންދާ ރިޔާސީ ދައުރު ހަމަވުމުގެ 120 ދުވަހާއި 30 ދުވަހާ ދެމެދު އެ އިންތިޚާބު ބާއްވަން ޖެހޭނެ އެވެ. ރިޠާސީ އިންތިޚާބުގެ ގާނޫނުގެ ފަސް ވަނަ މާއްދާގެ (ހ) ގައި ބުނެފައިވާ ގޮތުގައި ހިނގަމުންދާ ރިޔާސީ ދައުރުގެ މުއްދަތު ހަމަވާން 120 ދުވަހަށް ވުމާ އެކު ގިނަވެގެން 10 ދުވަހުގެ ތެރޭގައި ރިޔާސީ އިންތިޚާބަށް ކުރިމަތިލުމުގެ ފުރުސަތު ހުޅުވާލައި އެކަން އިއުލާން ކުރަންޖެހޭނެ އެވެ.\nރާއްޖޭގައި އަމަލު ކުރަމުން އަންނަ ގޮތުން ރިޔާސީ ދައުރު ގުނަން ފަށަނީ ރިޔާސީ އިންތިޚާބު ބާއްވާ އަހަރުގެ ނޮވެމްބަރު މަހުގެ 11 ވަނަ ދުވަހުން ފެށިގެންނެވެ. އެހެންކަމުން މިހާރު ހިނގަމުންދާ ރިޔާސީ ދައުރު ހަމަވުމުގެ 120 ދުވަސް ގުނަން ފަށާނީ އަންނަ ޖުލައި މަހުގެ 14 ވަނަ ދުވަހުން ފެށިގެންނެވެ.\nއިތުރު ލިޔުންތައް ޕޮލިސް ސަރުކާރު އިލެކްޝަންސް ކޮމިޝަން


(15 އެޕްރިލް 2019 އާ ގުޅޭ)\nމަންހާ އާއި އިމީ ކެބިންއަށް ވަނުމުން ދާއިން އޭނަގެ ގޮނޑިން ތެދުވިއެވެ. އަދި އިމީ ނުކުތުން މަންހާ އާއި ވާހަކަދައްކަން ފެށިއެވެ. އޭނަ މަންހާ އަށާއި ލައިގެން ކޮފީތަށި ހަދަންފެށުމުން އެކަން މަންހާ މަނާކުރިއެވެ.\n"ބުނީމެއްނު އަހަންނާއިއެކު ކޮފީގައި ބައިވެރިވާނަމޭ" ދާއިން ހައިރާންކަމާއިއެކު ބަލާލަމުން ބުނެލިއެވެ.\n"ހޫމް، އެހެންވެއެއްނު މިއައީ، މިވެސް ބައިވެރި ވެވުނީއެއްނު، ތެދަށް ބުނަންޏާ އަޅުގަނޑު ކޮފީއެއް ނުބޮން، ދިސް މައިޓް ސައުންޑް ސިލީ، އިންސްޓެޑް އައި ޕްރިފަރ އަ ކަޕް އޮފް މިލްކު" މަންހާ ބުނެދިނެވެ.\nދާއިން ލުއި ހިނިތުންވުމަކާއިއެކު ހުސްކިރު ޖޯޑަކަށް އަޅާލުމަށްފަހު މަންހާއަށް ދިއްކޮއްލިއެވެ. އަދި އޭނަގެ ކޮފީތަށި ހިފައިގެން މީޓިން ބާއްވާ ވައްމޭޒާ ދިމާލަށް ދިޔައެވެ. އޭނަ މަންހާގެ ހިޔާލު ހޯދަން ބޭނުންވީ ކުރަހަންފަށާފައިވާ އިމާރާތްތަކުގެ ކުރެހުމާއިބެހޭގޮތުންނެވެ. އުފަލާއިއެކު މަންހާ އޭނަގެ އެހީތެރިކަން ފޯރުކޮއްދިނެވެ. ދާއިން މަންހާގެ ގާތުގައި މަޑުކޮއްލައިގެން ހުރި އިރު އޭނަގެ ހަށިގަނޑުން ދުވާ މީރު ސެންޓުގެ ވަސް ދާއިންގެ ނޭފަތުގައި ހަރުލަމުންދިޔައެވެ. ވާހަކައިގެ ތެރެއިން މަންހާގެ އަތުގައި ދާއިން ހިފާލިއެވެ. މަންހާއަށް ވާހަކަދައްކަން އުނދަގޫވިކަން ދާއިންއަށްވެސް ފާހަގަކުރެވެއެވެ. ފަހަކަށް އައިސް އޭނައަށް މަންހާގެ ފަރާތުން ކިތަންމެ ކަމެއް ފާހަގަވެއެވެ. އަދި މަންހާ ކޮއްދޭ ކަންތައްތަކަށް ޝުކުރުއަދާކުރާލެއްވެސް ގިނައެވެ.\nމެންދުރުފަހު ދޭއްޖަހަންވިއިރު އޮފީހުގެ ކޮންފަރެންސް ރޫމްގައި ބާއްވަން ހަމަޖެހިފައިވާ ބައްދަލުވުމުގެ ކަންތައްތައް ކާއިލްގެ އެހީގައިކޮށް މަންހާއަށް ނިންމާލެވުނީ ކިރިޔާއެވެ. މީޓިންއަށް އަންނަ އިސްމަގާމުތަކުގެ ފަރާތްތަކާއި ބައްދަލު ކުރަމުން ދިޔައީ ކާއިލްއެވެ. މަންހާ ހުރީ ދާއިންގެ ކެބިންތެރޭގައެވެ. އޭނަގެ ހުރިހާކަމެއް ފައިނަލް ކޮއްދިނުމަށެވެ. ކެބިންއިން ނުކުމެ ނުކުމެ ހުރި ދާއިންއަށް މަންހާ ގޮވާލިއެވެ. އޭނަ ހުއްޓުމުން މަންހާ ހާސްކަމާއިއެކު އައިސް އޭނަގެ ޓައީ ރަނގަޅުކޮއްލަދިނެވެ. އަދި އަވަހަށް ދިއުމަށް އެދުނެވެ.\nދާއިންގެ ފަހަތުން ގޮސް ކޮންޕަރެންސް ރޫމަށް މަންހާވަނެވެ. އޭރު ކާއިލް އޭނަގެ ގޮނޑީގައި އިށީނދެއްޖެއެވެ. އެންމެންވެސް ދާއިންއަށް ބަލާލަމުން އޭނަގެ ގާތުގައި ހުރި ޒުވާން ރީތި އެސިސްޓެންޓަށްވެސް ނަޒަރު ހިންގާލިއެވެ. ކުއްލިއަކަށް މަންހާގެ ހަތަރެސްފައި ގަނޑުވިއެވެ. ދާއިން ގޮނޑީގައި އިށީނުމުންވެސް އޭނަ ހުރީ އިށިންނަން ނޭގިފައެވެ. އެމީޓިންއަށް އައިސް އިން ފަރާތަކަށް ބަލަހައްޓައިގެން ހުރިގޮތަށް ހުރެވުނީއެވެ. ކާއިލް މަންހާގެ އަތަށް ދަމާލަމުން އިށީނުމަށް ބުންޏެވެ. ދާއިންއަށްވެސް މަންހާއަށް ވީގޮތް ފާހަގަކުރެވުނެވެ. މަންހާގެ ދެލޯވަނީ ބޮޑުވެފައެވެ. ހީވަނީ ބޮޑު ބިރެއްފެނިގެން ހުއްޓުން އަރާފައި ހުރިހެނެވެ. ދާއިންގެ ފަހަތުގައި ހުރި ގޮނޑީގައި އޭނަ އިށީނެވެ. އެހެންނަމަވެސް އޭނަގެ ނަޒަރު ހުއްޓިފައިވަނީ އެހެންދިމާލަކަށެވެ.\nއަތުގެ ނުފުށުން ނިތްކުރިން ހިއްލަމުން ދިޔަ ދާތިކިތައް މަންހާ ފޮހެލިއެވެ. މިނެޓްސް ލިޔުމަށްޓަކައި ގަލަން ފޮތުގައި ޖައްސާލިއެވެ. އެހެންނަމަވެސް އަތްތުރުތުރު އަޅާވަރުން ހީވަނީ އަތުގައި އޮތްގަލަންވެސް ވެއްޓިދާނެހެނެވެ. މަންހާއަށް އަނެއްކާވެސް ބަލާލެވުނީ އޭނައާއި ކުރިމަތިވާގޮތަށް ދުރުގައި އިށީނދެގެން އިން ޒުވާނާ އާއި ދިމާލަށެވެ. އެޒުވާނާ ފެނި މަންހާއަށް އެހުރިހާ ގޮތްތަކެއްވަމުންދިޔައީ އެއީ އޭނަގެ އެއްބަނޑު އެއްބަފާ ބޭބެ ކަމުގައި ވީމައެވެ. އޭނަގެ ކުރިމައްޗަށްވާގޮތަށް އިނީ ޝަރަފްއެވެ. ތެދުބުނަންވީ ވަގުތުއައިސް ޖެހިއްޖެކަން މަންހާއަށް އެނގިއްޖެއެވެ. އެހެންނަމަވެސް ދެރައީ އެއްޗެއް ބުނުމުގެ ކުރިން އެހުރިހާ ކަމެއް ލޮލަށްފެނުނީމައެވެ. އާއިލާއަށް އޮޅުވާލެވުނީމައެވެ. މަންހާއިނީ އެސްފިޔަ ޖަހާލަންވެސް ހަނދާންނެތިފައެވެ.\nޝަރަފްއަށް ކުރިއަށްދިޔަ މީޓިންގައި ދައްކަމުންދިޔަ އެއްޗެއް އަޑުއިވުމަށްވުރެ އޭނަގެ ސަމާލުކަން ދެވިފައިވަނީ ދާއިންގެ ފަހަތުގައި ގޮނޑިއެއްގައި އިށީނދެލައިގެން އިން އޭނަގެ ކޮއްކޮ މަންހާއަށެވެ. އޭނަ އަދާ އެކުރަނީ ޑިރެކްޓަރ ފެންވަރުގެ ވަޒީފާއެއްބާއޭ އަމިއްލަ ހިތާ ސުވާލުކުރިއެވެ. އޮފީސްތަކުގެ ވެރިން ތިބީ އެމޭޒުކައިރީގައެވެ. ޝަރަފްއަށް މަންހާގެ ހަގީގަތް އެނގުނެވެ. އޭނައަކީ އާދައިގެ ސެކެޓްރީ ލެވެލްގެ އަންހެން ކުއްޖެއްކަން އެނގުނު ހިނދު އޭނަގެ މޫނު ރަތްވެގެން ދިޔައީ އައި ގަދަ ރުޅިންނެވެ. އިންތިހާއަށް ލަދުވެސް ގަތެވެ. މަންހާއަކީ ނުކިޔަވާ ހުރި ކުއްޖެއްނޫނެވެ. އޭނަގެ ފެންވަރަކީ، އެމީހުން ފަދައިން އެކުކުޅުބިސް ބުރުގޮތަށް ހަދާފައިވާ މޭޒުގެ ކައިރީ އެމީހުންނާއި އެއްހަމައެއްގައި އިނުމެވެ. މަންހާ އެވަރުގެ ކަމެއް ސިއްރުކޮއްފާނެ ކަމަކަށް ޝަރަފް ހިތަކަށް ނާރައެވެ. އޭނަ މަންހާއަށް ބަލަހައްޓައިގެން އިންއިރު ހުދު އޭނައަށްވެސް މަންހާގެ ސިއްރު ހާމަވެގެން ހިނގައްޖެކަން މަންހާގެ މޫނުމަތިން ފެންނަމުންދިޔައެވެ. ޝަރަފް އެންމެ ހިނދުކޮޅަކަށްވެސް މަންހާއާއި ދުރަށް މޫނު އަނބުރާނުލައެވެ. އެފަދަ ބޮޑު އޮޅުވާލުމެއް މަންހާ އޮޅުވާލަން ޖެހުނީ ކީއްވެބާއޭ ޝަރަފްގެ ހިތަށް އަރަމުންދިޔައެވެ. އެހެންނަމަވެސް އޭނަގެ ގާތަށް އައިސްފައިވާ ރުޅިއަށް ގޮތެއްނުވެއެވެ. މަންހާއަށް ދިމާވާ ކޮންމެ ކަމެއްގައި އޭނަގެ އާއިލާގެ އެހީތެރިކަން ވާއިރު މިފަދަ ނިންމުމެއް ނިންމަން ޖެހުނީ ކީއްވެބާއޭ އޭނަގެ އަމިއްލަ ޒަމީރާ ސުވާލު ކުރަމުންދިޔައެވެ. ޝަރަފްގެ ނަޒަރު ކުއްލިއަކަށް ދާއިންއަށް އަމާޒުވިއެވެ. އޭނަ ދާއިންގެ ބޮލުގައިވެސް އިލްޒާމުތަކެއް އަޅުވަމުންދިޔައެވެ. މަންހާއަށް އެވަޒީފާ ދާއިންދިނީތީ އެކަމާ އޭނަ ވަނީ ވަރަށް ބޮޑަށް ހިތްހަމަނުޖެހިފައެވެ.\nމީޓިން ނިމުނުއިރަށް އަވަސް އަވަހަށް މަންހާ ކޮންޕަރެންސް ރޫމުތެރެއިން ނުކުމެގެން ދިޔައެވެ. ޝަރަފްއާއި އިތުރަށް ކުރިމަތިލާހާ ހިތްވަރެއް އޭނަގެ ނެތެވެ. ޝަރަފްއަށް މަންހާ ނުކުމެގެން ދިޔަތަންފެނުނެވެ. އޭނަ މަންހާގެ ފަހަތުން ދިއުން އެހާ މުހިއްމު ކަމެއްކަމުގައި ނުދެކުނީ އެއީ އޮފީހެއްކަމުގައިވީތީއެވެ. އެހެންމީހުންގެ މޫނަށްވެސް ބަލަންޖެހިފައިވުމުންނެވެ.\n"ގްރޭޓް ވޯކް......" ޝަރަފް ދާއިންއަށް ސަލާމްކޮއްލަން އަތްދިއްކޮއްލަމުން ބުނެލިއެވެ. އޭނަގެ އެތެރެހަށީގައި އަނދަމުންދިޔަ ރުޅިވެރިކަން ކޮންޓްރޯލް ކުރަމުން އޭނަ ދާއިން އާއި ވާހަކަދެއްކިއެވެ.\n"މީގެ ކުރިން ފެނުނު ހަނދާނެއްނުވޭ....."ދާއިން ބުނެލިއެވެ.\n"ކުރިން މީޓިންތަކަށް އަންނަނީ އުބެއިދު، އޭނަގެ މަގާމުގައި މިހާރު ހުރީ އަޅުގަނޑު" ޝަރަފް އޭނަގެ އަމިއްލަ ތަޢާރަފެއް ކުޑަގޮތަކަށް ދިނެވެ. މީޓިންއަށް އައި އެހެންމީހުންނަށްވުރެ ޝަރަފްގެ ސުވާލުތަށް ދާއިންއަށް ކުރިމަތިވިލެއް ގިނަވިއެވެ.\nފާހާނާގެ ތެރޭގައި ހުރި މަންހާ އިރުއިރުކޮޅާ އޭނަގެ އަތުގައި އޮތް ފޯނުން ގަޑިބަލާލައެވެ. އިރުއިރުކޮޅާ ނިތްކުރީގައި ހިފަހައްޓާލާނެއެވެ. ދެން ހަދާނީ ކިހިނެތްބާއޭ މަންހާގެ ހިތަށް އަރަމުންދިޔައެވެ. އޭނައަށް ޝަރަފްގެ ރަތްވެގެންދިޔަ މޫނު އަދިވެސް ފެންނަކަހަލައެވެ. މަންހާ އެންމެ ކަންބޮޑުވަނީ މަންމަ އާއި ބައްޕައާއި ހަމައަށް އެޚަބަރުދާނެކަން އެނގޭތީއެވެ. ހުރިހާ އެންމެންނަށް އޮޅުވާލެވުނީތީއެވެ. އެހެންނަމަވެސް އެއީ ސަބަބަކާއި ނުލައެއްނޫނެވެ. އޭނަގެ ފުރާނަފަދަ ލޯބިވާ މީހާ ބޭނުންވެފަ ހުރިވަރުން މަންހާއަށް އަޅަން ޖެހުނު ފިޔަވަޅެކެވެ. އޭނަގެ ހަޔާތުގައި ދާއިންގެ ހިޔަނި ކޮންމެ ސިފައެއްގައި ވިޔަސް ވުމީ އެއީ އޭނަގެ ހިތްބޭނުންވާގޮތެވެ. މަންހާ ފާހާނާއިން ނުކުތީ ދާއިން އޭނަގެ ފޯނަށް ގުޅުމުންނެވެ.\n"ކަމެއްގޯސްވީތަ، މީޓިންގަ މިއަދު ކިހިނެތްތަ އެވީ" ދާއިންގެ ކެބިންއަށް މަންހާ ވަނުމާއިއެކު އަހާލިއެވެ. މަންހާ ކަމެއްނުވާކަމުގައި ބުންޏެވެ. އަދި ދާއިން އޭނަ ހޯދީ ކޮންކަމަކުތޯ އަހާލިއެވެ.\n"ވަކި އަނެއްހެން ކަމެއްވެގެންނެއްނޫން މަންހާއަށް ގުޅީ، މީޓީންގަ ކަމެއް ގޯސްވިހެން ހީވެގެން އެވާހަކަ އަހާލަން މިގެނައީ" ދާއިން މާބޮޑުވިސްނުމަކާއިނުލާ ބުނެލިއެވެ.\nދާއިންއަށް ޖަވާބުދީފައި މަންހާ އޭނަގެ ކެބިންއިން ނުކުތީވެސް ވަރަށް އަވަސް ފިޔަވަޅުގައެވެ. މަންހާއަށް ކޮންމެވެސް ކަމެއްވެއްޖެކަން ދާއިންއަށް ފާހަގަކުރެވުނެވެ. އެހެންނަމަވެސް މަންހާގެ އަމިއްލަ ދިރިއުޅުމުގެ ތެރެއަށް ވަންނާކަށް އޭނައަކީ ކާކުހެއްޔެވެ. މަންހާ އިތުރަށް ހިތްހަމަ ނުޖެހިދާނެތީ ދާއިން އިތުރު އެއްވެސް ސުވާލެއްނުކުރެއެވެ. އަދި އޮފީސްގަޑި ނިމުމާއި ދޭތެރޭ މާގިނައިރެއް ނެތުމާއިއެކު ދާއިން މަންހާއަށް އިތުރު މަސައްކަތެއްވެސް ނުޖެއްސިއެވެ.\nފަހެއްޖެހިއިރު އޮފީހުގައި މަސައްކަތްކުރާ ހުރިހާ މުވައްޒަފުން ގެއަށް ދިއުމަށް އޮފީހުން ނުކުތްއިރުވެސް މަންހާ އޭނަގެ ގޮނޑީގައި އިނެވެ. ވިޝާލް އޭނައަށް ގުޅީ ކިތަށްފަހަރުކަންވެސް އޭނައަކަށް ނޭގެއެވެ. ހުރިހާ ކަމަކާއި ދޭތެރޭ ވިސްނިވަރަކަށް މަންހާގެ ބޮލުގައި ރިއްސަން ފެށިއެވެ. އޭނަ ފޯނު ނިއްވާލާފައި މޭޒު މައްޗަށް އެއްލާލާފައި އޮތެވެ. އިން ޓްރޭ އަށާއި އައުޓް ޓްރޭއަށް ލާންވި ލިޔުންތައްވެސް އެއްވެސް ތަރުތީބެއްނެތި މަންހާގެ މޭޒުމަތީގައި ހުއްޓެވެ. އެހެންނޫނީ އޭނަ އޮފީހުން ދިއުމުގެ ކުރިން ކުރާ އެންމެ ފަހު މަސައްކަތްކަމުގައި އެލިޔުންތައް ތަރުތީބުކޮށް ބައިބަޔަށް ބަހާލުން ހިމެނޭނެއެވެ. އޮފީސްތެރެ އަޑުމަޑުވެ ހުރިހާ މުވައްޒަފުން ދާހާއިރުކޮއްލާފައި ދާއިން އޭނަގެ ކެބިންއިން ނުކުތީ އޭނަގެ އެޕާރޓްމަންޓަށް ދިއުމަށެވެ. ނަމަވެސް ހައިރާންކަން ލިބުނީ މަންހާ އޭރުވެސް އޮފީހުގައި އިނުމުންނެވެ.\n"މިއަދު ގެއަށް ނުދަނީތަ، ތިމަސައްކަތް މާދަން އައިސް ކޮއްލަން ބަހައްޓާ ދެން" ދާއިންއަށް މަންހާގެ މޭޒުމަތީ ހުރި ލިޔުންތައް ފެނި ބުނެލިއެވެ.\n"ރަނގަޅުވާނެ، މިކަންތައް ކޮއްލާފަ ދާނީ، އަޅުގަނޑު ދަމުން އޮފިސް ތަޅުލާނަން" މަންހާ ހިނިތުންވާން މަސައްކަތްކުރަމުން ބުނެލިއެވެ.\n"މައްސަލައެއްނެތް.....މަންހާއަށް ފެންނަގޮތެއް" ދާއިން ހިނިތުންވެލަމުން އޮފީހުން ނުކުންނަން ހިނގައިގަތެވެ.\nރޭގަނޑުގެ އަށެއްޖެހިއިރެވެ. ކާމޭޒުކައިރީ ޒާރާ ކަންދެން ދާއިން މަޑުކޮއްލައިގެން އިނެވެ. ހަމައެއްގޮތަކަށްވެސް ދާއިންގެ މަންމަ މޫމިނާ ބުނާގޮތެއް ޒާރާ ނުހަދައެވެ. ކިރިޔާވެސް އޭނަ ރުއްސެނީ ދާއިން ކައިރީގައި ހުރެއެވެ. ޒާރާ ކައިނިމުމުން އޭނަ އާއިއެކު ގޮސް ކޮޓަރިއަށް ވަންނަމުން ދާއިން އޮފީހަށް ވަދެލާފައި އެބައަންނަންކަމުގައި ޒާރާގެ ގާތު ބުނެލިއެވެ. އަދި ކުޑަކުއްޖަކަށް ނަސޭހަތްދޭފަދައިން މަންމަ އާއި ދެބަސްނުވެ ބަސްއަހައިގެން އުޅުމަށް ބުންޏެވެ. ޒާރާ އެއްވެސް ކަމަކަށް ބޭނުންވެއްޖެނަމަ ފޯނުން ދާއިންއަށް ގުޅުމަށް ބުންޏެވެ. އޭރުން ވަގުތުން އަންނާނަން ކަމުގައި ބުންޏެވެ. ދާއިން ޓީޝާރޓު ބަދަލުކޮއްލައިގެން ގޮސް ލިފްޓަށް އެރިއެވެ. އަދި ޒައުލްއަށް ގުޅާލިއެވެ.\n"އޭ ޒައްލޭ، އަހަރެން ފަހުން ގުޅާލާނަން......އެހަށް ބާއްވަނީ" ފޯނުން ވާހަކަ ދައްކަމުން ލިފްޓުން ނުކުމެ އޮފީސް ދޮރުގައި ހިފާލިއިރު ހުޅުވާފައި ހުރުމުން ހައިރާންވިއެވެ. އަވަސް އަވަހަށް ފޯނު ބާއްވަމުން އޮފީސްތެރެއަށް ވަނެވެ. ލިބުނު ހައިރާންކަން އިތުރުވެގެންދިޔައީ ގޮނޑީގައި މަންހާއިންތަންފެނި އޭނަ އިންގޮތުންނެވެ. ގޮނޑިއަށް ދެފައިނަގައިގެން ކަކޫމަތީ އެއްއަތްބާއްވާލައިގެން އަނެއްއަތުން ބޮލުގައި ހިފަހައްޓާލައިގެންނެވެ.\n"މަންހާ.....އަދިވެސް ގެއަށް ނުދަނީތަ" ދާއިންއަށް އަހާލެވުނެވެ. އޭރު މޭޒުމަތީގައި ހުރި ކަރުދާސްތައް އޭނަ ދިޔައިރުވެސް ހުރިގޮތަށް ހުއްޓެވެ. އޭރުއްސުރެ މަންހާ އެހެންއިނީކަން ދާއިންއަށް ޔަގީންވިއެވެ. މަންހާގެ މޭޒުގެ ކައިރީ އޭނަ ޖެހިލައިގެން ހުރެ ދެވަނަ ފަހަރަށް ބުނިއެއްޗެއް ތަކުރާރުކޮއްލިއެވެ.\n"އެއްޗެއް ކައިފިންތަ، އޭރުއްސުރެ އޮފީހުގަ ތިއިނީ.....އަހަންނަށް އެނގޭ ކޮންމެވެސް ކަމެއްވެއްޖެކަން، ނުބުންނަންޏާ އެހީއެއްވެސް ވެވޭނީ ކިހިނެތް.......މަންހާ......އަހަންނަށް އެނގޭ މިއަދުގެ މީޓީންގެ ކަންތައް އަދިވެސް ތިއުޅެނީ.............މަންހާ..............." ދާއިންގެ އެއްވެސް ކަމަކަށް ބަހެއްވެސް ބުނެނުލާ މަންހާއިންގޮތަށް އިންނަން ފެށުމުން ދާއިން އޭނަގެ ކޮނޑުގައި ދެއަތުން ހިފާ ތަޅުވައިގަތެވެ. އަދި ތިރިވެލަމުން މަންހާއާއި އެއްހަމައަކަށް ދިޔައެވެ. އެވަގުތު މަންހާގެ އިސްޖެހިފައިވާ މޫނު ހިއްލާލިއެވެ. ދާއިންގެ ސުވާލުތައް ހައްތަހާވީ ގިނައެވެ. މަންހާގެ ދެލޯވަނީ ރޮއެ ރޮއެ ރަތްވެފައެވެ. ކުއްލިއަކަށް މިވީ ގޮތެއް އޮޅުން ފިލުވަން ދާއިން ބޭނުންވިއެވެ.\nމަންހާއަށް ދާއިންގެ މޫނު ފެނުމާއިއެކު އިތުރަށް ހިތަށްތަދުވިއެވެ. އަދި އެމޫނަށް ބަލާލި އެންމެ ފަހުފަހަރަށް ބަލާލާ އުސޫލުންނެވެ. މިރެއަށްފަހު އޭނައަށް ދާއިން ގެއްލިދާނެއޭ ހީވަނީއެވެ. ދާއިން އާއި މަންހާގެ ހަތަރުކަޅި ބައްދަލުވި ހިނދު ދާއިންގެ ހިތުގެ ހިނގުންވެސް އަވަސްވެގެންދިޔައެވެ. މަންހާގެ ލޮލުން ވެއްޓުނު ކަރުނަތިކި ކޯތާފަތުން ފައިބައިގެން ދިއުމުގެ ކުރިން ދާއިންގެ އަތުގައި ރައްކާކުރިއެވެ. މަޑުމަޑުން ދާއިން ބޯހޫރުވާލީ ނުރޯށޭ ބުނާފަދަގޮތަކަށެވެ. އޭނަގެ ދޫއެވަގުތު ހަރަކާތެއް ނުކުރިއެވެ. ދާއިން މަންހާގެ އަތްތިލާގައި ދެއަތުން ހިފާލާމުން ތެދުވިއެވެ. މަންހާވެސް މަޑުމަޑުން ދާއިން އާއިއެކު ތެދުވިއެވެ. މަންހާއަށް ކޮންމެވެސް ބޮޑުކަމެއް ޖެހިއްޖެކަން ދާއިންއަށް ޔަގީންވެއްޖެއެވެ. އޭނަގެ ހިތް މަންހާއަށް އެހީވުމަށް އެދެނީ ކީއްވެކަމެއް އޭނައަކަށް ނޭގެއެވެ. މަންހާ ކުއްލިއަކަށް ދާއިންގެ އަތުގެ ތެރެއިން އަތްދަމައިގަންނަމުން އޭނަގެ މޫނު ފޮރުވާލިއެވެ. ކުރިއަށްވުރެ ބޮޑަށް އޭނައަށް ރޮވުނީއެވެ. ދާއިންގެ ހާސްކަންވީ އިތުރެއެވެ. އަނެއްކޮޅުން މަންހާގެ ރުއިމުގެ އަޑު އޭނަގެ ކަންފަތަށްވުރެ ހިތަށް އިވޭލެއް މާބޮޑެވެ. މާއަސަރުގަދައެވެ. އެމަޑު ގިސްލުން ދާއިންގެ ހިތަށްވެސް ތަދުކުރަން ފަށައިފިއެވެ. އޭނަ މަންހާގެ ގާތަށް މަޑުމަޑުން ޖެހެމުންދިޔައެވެ. އެބާރުގަދަ އަތުގެ ތެރެއަށް މަންހާ ގެނެސް ލުމަށް ދާއިންގެ ހިތްބުނަމުންދިޔައެވެ. އެހެންނަމަވެސް އޭނަގެ ސިކުނޑި އެކަމާއި އެއްބަހެއްނުވެއެވެ. ދާއިން މަންހާގެ އަތްތިލާގައި އަތްޖައްސާލުމާއިއެކު މަންހާ އޭނަގެ މޭގައި މޫނުފޮރުވާލިއެވެ. އަދި ދާއިންގެ ޓީޝާރޓުގައި ހިފަހައްޓައިގެން ހުރެ ރޮމުން ގިސްލަމުންދިޔައެވެ. ކީއްވެކަމެއްނޭގެއެވެ. ދާއިންގެ ދެއަތް މަންހާ ވަށާލެވުނެވެ. އަދި ގަޔާއިކައިރިކޮއްލެވުނެވެ.\nއެތަށް އިރެއްވަންދެން ދާއިންގެ އަތުގެތެރޭ ހުރެ މަންހާ ރުޔެވެ. ހިތްފުރޭވަރުވީކަމެއް ނޫނީ ލޮލުން ކަރުނަ ހުސްވީކަމެއްނޭގެއެވެ. މަންހާގެ ރުއިން ހުއްޓި މަޑުގިސްލުމެއްނޫނީ ނީވެއެވެ. ދާއިންގެ ދެއަތް ހުޅުވިގެންދިޔައީ މަންހާ ދުރަށް ދިއުމަށް އޭނަގެ މެޔާއި މޫނު ދުރުކޮއްލުމުންނެވެ. އޭރު ދާއިންގެ ޓީޝާރޓުގައި ތެމިފައިހުރި ތަންގަނޑެއް ހުއްޓެވެ.\n"ސޮރީ....." ރޮވިފައިވާ އަޑަކުން މަންހާ ބުނެލިއެވެ.\n"އެއްޗެއް ކައިފިންތަ...." ދާއިން އަހާލިއެވެ. އެއާއިއެކު މަންހާ މަޑުމަޑުން ދެފަރާތަށް ބޯހޫރުވާލިއެވެ. ދާއިން މަންހާގެ މޭޒުމަތީގައިވި ފޯނުގެ އަތްގަނޑު ނެގުމަށްފަހު ގުޅާލިއެވެ.\n"ހެލޯ ކާކު، ސޯފިއާ މީ ދާއިން.......އިމީ ގާތު ބުނޭ އެކަކަށް ކެވޭނޭގޮތަށް ކާއެއްޗެއްހި ޓެރެސްގައި ތައްޔާރުކޮއްލަދޭށޭ، އަދި ބުނާތި ކޮފީ ބޮވޭނޭގޮތެއްވެސް ހަމަޖައްސައިދެއްޗޭ.......ވަރަށް އަވަސް އެނގޭ" ދާއިން ފޯނުބޭއްވިއެވެ. އަދި މަންހާއަށް އަތްދިއްކޮއްލަމުން އަންނާށޭ ބުންޏެވެ.\n"ނުކެރޭނެ....." މަންހާ ޖެހިލުންވިއެވެ.\n"އަހަރެންގެ މައްސަލައެއްނެތް މަންހާ މިއޮފީހުގެ ކިތަންމެ އިރެއްވަންދެން އިނަސް، އެކަމަކު ބުނަން ކައިގެން ހުންނަންޖެހޭނީ، މެންދުރު ކޭކަމެއްވެސް ނޭގޭ، މިހާރު އެއޮތްގެން ނުވައެއްޖެހީ..........." ދާއިން ކަންބޮޑުވުމާއިއެކު ބުނެލިއެވެ.\n"ނުކެރޭނެ......އެހެންމީހުން ބުނާނީ ކީކޭ" މަންހާއަށް އަނެއްކާވެސް ބުނެވުނެވެ.\n"އަހަރެންގެ މެހެމާނުންނަށް އެއްޗެއް ބުނާނެ މީހަކު ނުހުންނާނެ، ގަބޫލުކުރޭ" ދާއިން އޭނަގެ އަތްދިއްކޮލިގޮތަށް އަނެއްކާވެސް ބުނެލިއެވެ. މަންހާ އެއަތުގައި ހިފިއެވެ. އަދި ދާއިން އާއިއެކު އޮފީހުން ނުކުމެގެން އެގޭ ޓެރެސްއަށް ދިޔައެވެ.\n"އަހަންނަށް މިއަދު އެނގިއްޖެ މަންހާ ކޮންމެވެސް ކަމަކާ ވަރަށް ދެރަވެއްޖެކަން، އަހަންނާ ހިއްސާކުރެވޭވަރުގެ ވާހަކައެއްނޫންވީމަތަ ނުބުނަން ތިއުޅެނީ...." ދާއިން ޓެރެސްއަށް ނުކުންނަމުން ބުނެލިއެވެ.\n"އުހުން........." މަންހާ ކުރުކޮއްލިއެވެ. އޭނަ ދާއިންގެ ފަރާތުން ފެންނަމުންދާ ގާތްކަމާއިމެދު ހުރީ ޔަގީންނުވެފައެވެ. ދާއިން އޭނަގެ ހާލާމެދު ހަމްދަރުދީވަނީބާއޭ އޭނަގެ ހިތަށްއެރިއެވެ. އެހެންކަމުގައިވާނަމަ މަންހާ ދާއިންގެ ހަމްދަރުދީއެއް ބޭނުމެއްނޫނެވެ.\nޓެރެސްގައި ހިޔާކޮއްފައި ހުރި ބައިގައި ކުޑަމޭޒެއްގައި ކާއެއްޗެއްހި އަތުރާފައި ހުއްޓެވެ. އަދި ދާއިންގެ ކޮފީތަބަށްވެސް ހުއްޓެވެ. މަންހާ ގޮނޑީގައި އިށީނުމުން ދާއިން އޭނަގެ ތައްޓަށް ކާއެއްޗެހި އަޅައިދެން އުޅުނެވެ. މަންހާ ވަގުތުން ދާއިންގެ އަތުގައި ހިފެހެއްޓިއެވެ.\n"އަޅުގަނޑު އަމިއްލައަށް....." ބުނަންއުޅުނު އެއްޗެއް ފުރިހަމަ ނުކުރިކަމުގައިވިޔަސް ދާއިންއަށް މަންހާ ބުނަން އުޅުނުއެއްޗެއް އެނގުނެވެ. އޭނަ މަންހާ ހިތްހަމަޖެހޭ ގޮތަކަށް ކަންތައްތައް ކުރުމަށް ދޫކޮއްލިއެވެ. ދާއިންގެ ކޮފީތަށިވެސް ތައްޔާރުކޮއްދިނީ މަންހާއެވެ. މަންހާ ކޭލެއް މަދުކަމުން ދާއިން އެކަމާ ފާޑުކިޔެވެ. އަދި ކައިނިމިގެން ޓެރެސްގައިވާ ބެލްކަނިކައިރީ ދާއިން އާއި މަންހާ މަޑުކޮއްލައިގެން ތިއްބެވެ.\n"މަންހާގެ ފެމެލީ މީހުން މަންހާ ނައިސްގެން ލަސްވެގެން ނޫޅޭތަ، ކީއްވަތަ ގެއަށް ދާން ބޭނުންނުވެގެން ތިއުޅެނީ......އަނެއްކާ މިހެން އެހީމަ ހީނުކުރާތި އަހަންނަށް މަންހާ އާއިހެދި އުނދަގޫވިއްޔޭ.......އެހެނެއްނޫން، އަހަރެންގެ އަމިއްލަ ސިކުނޑިއަށްވެސް ވަރަށް އުނދަގޫކުރެވޭ އެބަ، މަންހާއަށް ވެގެން އުޅޭގޮތެއް ނޭގިގެން....." ދާއިން ކޮފީ ޖޯޑުން އެތިފޮތެއް ބޯލަމުން ބުނެލިއެވެ.\n"އަޅުގަނޑު އަދާކުރަނީ ކޮންވަޒީފާއެއްކަމެއް މިހާތަނަށް އައިއިރުވެސް އެކަކު ކައިރީވެސް ނުބުނަން، ވަރަށް ގާތް ތިން ރަޙުމަތްތެރިން ތިބޭނެ، އެމީހުންނަށް އެކަނި އެނގޭނީ، އަޅުގަނޑު އާއިލާއަކަށް ނޭގޭނެ އަޅުގަނޑު އުޅެނީ ފީއޭ އެއްގެ މަގާމުގަކަމެއް، އެހެނީ އަޅުގަނޑު މިވަޒީފާއަށް އައީ ޑިރެކްޓަރ ފެންވަރުގެ އޮފާރއެއް ދޫކޮއްލުމަށްފަހު......މިއަދު މީޓިންގަ އިނދެފަ އެދިޔައީ އަޅުގަނޑުގެ އެއްބަނޑުއެއްބަފާ ބޭބެ.....އަޅުގަނޑު މަންމަމެން ގާތު ބުނަންށޭ ހުރީ.....އެކަމަކު......މިހެންވެދާނެއެކޭ ހިއެއްނުކުރަން......ތިއްތޭ އަޅުގަނޑުދެކެ ހުރީ ވަރަށް ރުޅިއައިސްފަކަން އެނގޭ، ގެއަށްގޮސް މަންމަމެން ގާތު ބުނާނެކަން އެނގޭ.....އަޅުގަނޑު ދުވަހަކުވެސް ދޮގެއްނުހަދަން.....ޙާއްޞަކޮށް އާއިލާގެ މެމްބަރުންނަށް.....އެހެންވެ ގެއަށް ދާން ނުކެރިގެން މިއުޅެނީ، ބައްޕަ ބުނުއްވާނީ ކީކޭ ކަމެއްވެސް ނޭގޭ.....އަޅުގަނޑަށް ކުރާ އިތުބާރު ގެއްލުނީ" މަންހާއަށް އަނެއްކާވެސް ރޮވޭގޮތްވިއެވެ.\n"މި ވަޒީފާ މަންހާ ދޮގުހަދާވަރަށް މުހިއްމުވީ ކީއްވެތަ؟ ތިހެން ބުނީމަ މިހަނދާންވީ.....މަންހާގެ ބޭބެ ދޯ އަހަންނާ އޭރުއެ ވާހަކަދެއްކީ، މަންހާއަކީ ކާކުތޯވެސް ސުވާލުކުރި......ހިތަކަށް ނާރާ މަންހާގެ ބޭބެއެކޭ އެހުރިހާ ސުވާލެއް އެކުރަނީ......އެކަމަކު ބުނަން، ތީ އަދި ރަނގަޅު ގޮތެއްނޫން، މަންމަމެން ދަރިންދެކެ ވަރަށް ލޯބިވާނެ، އެދަރިން ވީތަނެއް ނޭގޭހާ ހިނދަކު ލޮލުފިޔަވެސް ޖަހާނުލާނެ، އާއިލާމީހުންނަށް ތެދަށް ކިޔާދީ ވީގޮތް، ދޭ ވިލް އަންޑަރސްޓޭންޔޫ" ދާއިން ނަސޭޙަތްތެރިވިއެވެ.\n"ނޫން......އެއްބަހެއްނުވާނެ...." މަންހާ ކުޑަކުއްޖަކުފަދައިން ބުނެލިއެވެ.\n"ތީ މަންހާއަށް ހީވާގޮތް، ޓްރައިނުކޮށް ނިންމުމެއްނިންމާކަށް ނުވާނެ...ހިނގާ އަހަރެން މަންހާ ގެއަށް ލާދޭނަން.....އޭރުން މިކަން ހައްލުވެސް ވާނީ....މަންމަމެން ދެކޭގޮތްވެސް އެނގުނީމަތާ....އަހަރެން ބުނީތީވެސް މަންހާ ގަބޫލުކޮއްބަލަ، އެމީހުން މަންހާދެކެ ރުޅިއެއް ނާންނާނެއޭ...." ދާއިން ބުނިބަސް ގަބޫލު ކޮށް މަންހާ ގެއަށް ދާން އެއްބަސްވިއެވެ.\n"އައި އެމް ޓްރައިންގ ފޯ ޔޫ...." މަންހާ ބުނެލިއެވެ. ދާއިން ހިނިތުންވެލަމުން ބޯޖަހާލިއެވެ.\n"އަދި އެއްވާހަކަ އަހާލަންތަ؟ މަންހާ އަދިވެސް އަހަންނަށް އެސުވާލުގެ ޖަވާބެއް ނުދޭ....ތިހުރިހާ ކަމެއް މަންހާ ތިކުރީ މިޖޮބު ބޭނުންވެގެންތަ؟ ކީއްވެ؟ މިޖޮބުގެ ޙާއްޞަކަމަކީ ކޮބާތަ؟" ދާއިން ކޮފީ ތަށި ބެލްކަނިމަތީ ބައިންދާލަމުން ސުވާލުކުރިއެވެ. އޭނަ އެސުވާލުގެ ޖަވާބު މަންހާގެ ފަރާތުން އެނގެން ވަރަށް ބޭނުމެވެ. މަންހާ ދާއިންއަށް ބަލާލިއެވެ. ދާއިންވެސް މަންހާއަށް ބަލަހައްޓައިގެން ހުރީ އޭނަ ބުނާނެ އެއްޗެއްގެ އިންތިޒާރުގައެވެ. އެހެންނަމަވެސް މަންހާ އަނގައަކުންނުބުންޏެވެ. އޭނަ މަޑުމަޑުން އައިސް ދާއިންގެ ގައިގާ ބައްދާލިއެވެ. ދެހަށިގަނޑުގެ މެދުގައި ހުސްކަމެއްނުވާހާ ގާތްކަމާއިއެކުއެވެ. އަދި ގިނައިރެއްނުވެ ދާއިންއާއި ދުރަށްޖެހިލަމުން ޓެރެސްއިން ފައިބަން ހިނގައިގަތެވެ. އެވަގުތު ދާއިންއަށް ކުއްލިއަކަށް މަންހާގެ އަތުގައި ހިފާލެވުނެވެ. އޭނަގެ މޫނުމަތީގައިވަނީ ހައިރާންކަމެވެ. މިވީ ކިހިނެތްހެއްޔޭ ބުނާކަހަލައެވެ. މަންހާއަށް ހުއްޓުން އެރުމާޢިއެކު ދާއިންއަށް ބަލާލިއެވެ. މަންހާގެ ދެލޯ ދޮގެއްނަހަދައެވެ. މަންހާ އަނގައިން ނުބުނިކަމުގައިވިޔަސް އޭނަ މިރޭ ދާއިންގެ ގާތު ވަރަށް ގިނަ ވާހަކަދައްކައިފިކަން ދާއިންއަށް އެނގިއްޖެއެވެ. އެދެމެދުގައި ބަދަލުކޮއްލެވުނު ބަލާލުމާއިއެކު ދާއިން މަޑުމަޑުން މަންހާގެ އަތުގައި ހިފަހައްޓައިގެން ހުރި އަތްތިލަ ހުޅުވާލިއެވެ. މަންހާ އަމިއްލައަށް އަތްދުރަށްލުމަށް ދޫކޮއްލީއެވެ. ދާއިންއަށް ކުއްލިއަކަށް ހަނދާންވީ މަންހާއާއި ކުރެވުނު އިންޓަރވިއުއެވެ. އެދުވަހު އޭނަ ބުނީ ތެދުކަމުގައި އޭނަ އެއްގޮތަކަށްވެސް ހިއެއްނުކުރެއެވެ. މަންހާ ދޮގެއްނުހަދައެވެ. މަންހާ ދިޔަދިމާލަށް ބަލަހައްޓައިގެން ދާއިންއަށް ހުރެވުނީއެވެ.


SunOnline: Mechanical Parking System thah huree baa dhagandah vefai : Minister\nމެކޭނިކަލް ޕާކިން ސިސްޓަމްތައް ވަނީ ބާ ދަގަނޑަށް ވެފައި: ނަހުލާ\nއައިޝަތު ފަރީޙާ 07 Aug 2019, 10:12\nމިނިސްޓަރު ނަހުލާ މަޖިލީހުގެ ޖަލްސާގައި-- ފޮޓޯ: މަޖިލިސް\nކުރީ ސަރުކާރުން މާލޭގެ އެކި ސަރަހައްދުތަކުގައި ހަދާފައިވާ މެކޭނިކަލް ޕާކިން ސިސްޓަމްތައް ހުރީ ބާ ދަގަނޑަށް ވެފައިކަމަށް ޓްރާންސްޕޯޓު މިނިސްޓަރު އާއިޝަތު ނަހުލާ ވިދާޅުވެއްޖެ އެވެ.\nރައްޔިތުންގެ މަޖިލީހުގައި މެންބަރަކު ކުރެއްވި ސުވާލެއްގެ ޖަވާބުގައި މިނިސްޓަރު ނަހުލާ ވިދަޅުވީ ޕާކިންގެ މައްސަލައަށް ހައްލެއް ހޯދުމަށް ކުރީ ސަރުކާރުން މާލޭގެ އެކި ސަރަހައްދުތަކުގައި ހަދާފައިވާ ޕާކިން ސިސްޓަމްތަކަކީ މި ސަރުކާރަށް އޮތް ބޮޑު ބުރައެއް ކަމަށެވެ.\n"އޭގެ ސަބަބުން އެއްވެސް ފައިސާއެއް ރައްޔިތުންނަށް ނުކުރާ ސިސްޓަމްތަކެއް އެއީ. މެކެނިކަމް ނިޒާމުތައް ހުރީ ބާ ދަގަނޑަށް ވެފައި. ސަރުކާރަށް ޖެހެނީ އެތައް ހަރަދެއް ކޮށްގެން އެތަންތައް ނަގަން،" މިނިސްޓަރު ވިދާޅުވި އެވެ.\nޕާކު ކުރަން ހާއްސަ ސަރަހައްދުތައް ގާއިމް ކުރަން ބަލާއިރު، އެކަމަށް ހާއްސަ ކުރާނެ ސަރަހައްދުތަކުގައި މި ސިސްޓަމްތައް ހުރުމަކީވެސް ބުރައެއް ކަމަށް މިނިސްޓަރު ވިދާޅުވި އެވެ.\nމާލޭގައި ޕާކިން ސިސްޓަމް ހަރުކުރުމުގެ މަސައްކަތުގެ ދަށުން ވެލާނާގެ އާއި ހީނާމާގޭ ސަރަހައްދު އަދި ގާކޮށީގައި ޕާކިން ސިސްޓަމް ބެހެއްޓުމުގެ އިތުރަށް ހުޅުމާލޭގެ ބައެއް ސަރަހައްދުތަކުގައި އެ ސިސްޓަމްތައް ބެހެއްޓުމުގެ މަސައްކަތް ކުރި އެވެ.\nމިހާރު ބައެއް ސިސްޓަމްތައް ނަގަމުންދާއިރު، އެ ސަރަހައްދުތައް ޕާކިން އަށް ހާއްސަ ކުރުމަށް ވަނީ ނިންމައިފަ އެވެ.


Raees Yameen ah dhevana dhaureh haqqutha?\nރައީސް ޔާމީނަށް ދެވަނަ ދައުރެއް ހައްގުތަ؟\nއިންތިހާބުތަކުގައި ނަތީޖާ ނެރުއްވާ ސިޔާސީ ލީޑަރުން ޖަލުގައި\nދައުލަތުގެ އެއްމިލިއަން ޑޮލަރު އަމިއްލަފުޅު އެކައުންޓްގައި، މަލީ ބަޔާން ހުށަހެއް ނާޅުއްވާ\nއަދުލްއިންސާފު ގާއިމެއް ނުކުރެވޭ\nކ. މާލެ 28 އޯގަސްޓު 2018 | އަންގާރަ 15:10 3,515\nރައީސް ޔާމީން: ރައީސްކަމުގެ ހުވާ ކުރައްވަނީ - ރައީސް އޮފީސް\nމިހާރު ވެރިކަން ކުރައްވާ ރައީސް އަބްދުﷲ ޔާމީން އަބްދުލްގައްޔޫމަށް ވެރިކަމުގެ އިތުރު ދައުރެއް ހައްގުތޯ ސުވާލު އުފެދޭ ބަޔަކު އުޅެދާނެއެވެ. މިހާތަނަށް ވަކިގޮތެއް ކަނޑައަޅާފައިނުވާ ބައެއް މީހުންގެ ހިތުގައި އެ ސުވާލު އުފެދުމަކީ ވަރަށް ގާތް ކަމެކެވެ.\nރާއްޖޭގެ ސިޔާސީ މަސްރަހަށް ބަލާއިރު، ގިނަ ބަޔަކު ބުނަނީ ރައީސް ޔާމީނަށް ދެ ވަނަ ދައުރެއް ހައްގު ނޫން ކަމަށެވެ. ގިނަ ބަޔެކޭ މިބުނަނީ ސަބަބެއް ނެތިއެއް ނޫނެވެ. ރާއްޖެއަށް ޑިމޮކްރެސީ ތައާރަފްވެ، ބޭއްވި ރިޔާސީ ދެ އިންތިހާބުގައި ވެސް ވާދަކޮށްފައި ވަނީ ދެ ފިކުރެކެވެ. އެއީ ރާއްޖޭގެ ވެރިކަން 30 އަހަރު ކުރެއްވި ކުރީގެ ރައީސް މައުމޫން އަބްދުލްގައްޔޫމާއި ރާއްޖޭގެ ފުރަތަމަ ޑިމޮކްރެޓިކް ރައީސް މުހައްމަދު ނަޝީދަށް ތާއީދުކުރާ ބަޔެކެވެ. މީގެ އިތުރުން ދެން އޮތީ ރިޔާސީ އިންތިހާބުތަކުގައި ނަތީޖާ އަބުރާލަން ކުޅަދާނަ ޖުމްހޫރީ ޕާޓީގެ ލީޑަރު ގާސިމް އިބްރާހީމާއި އަދާލަތު ޕާޓީގެ ރައީސް ޝެއިހު އިމްރާން އަބްދުﷲ އެވެ.\nއަޅުގަނޑު މިފާހަގަ ކޮށްލި ހަތަރު ނަންފުޅަށް ބަލާއިރު، އެއީ ރާއްޖޭގައި މިހާރު އަމަލު ކުރަމުންދާ ގާނޫނުއަސާސީގެ ދަށުން ބޭއްވި ރިޔާސީ ދެ އިންތިހާބުގައި ވެސް ލީޑަރުންގެ ގޮތުގައި ފާހަގަކުރެވިގެންދިޔަ ހަތަރު ލީޑަރުންނެވެ.\nރައީސް ޔާމީނަށް ދެވަނަ ދައުރެއް ހައްގުކަމަށް ވިދާޅުވެ ވަކާލާތު ކުރައްވަމުން ގެންދަވާ މިސަރުކާރުގެ މިނިސްޓަރުންނާއި ސަރުކާރަށް ނިސްބަތްވާ މަޖިލިސް ބައެއް މެމްބަރުން އެބައުޅުއްވައެވެ. އެ ބޭފުޅުން ރައީސް ޔާމީނަށް ދެވަނަ ދައުރެއް ހައްގުކަމަށް ވިދާޅުވާނެ ވަރަށް ގިނަ ސަބަބުތައް ހުރެދާނެއެވެ. ތިމާމެންގެ އަމިއްލަ އެދުމާއި ސަލާމަތުގެ އައްސޭރިއަކަށް ދެވެން އޮތީ ރައީސް ޔާމީންގެ އަރިހުގައި ހުންނަވައިގެން ކަމަށް ގަބޫލު ކުރެވިގެން ވިދާޅުވާ ވިދާޅުވުމެއް ކަމަށް ވެސް ވެދާނެއެވެ.\nރާއްޖޭގެ ގިނަ ބަޔަކު ރައީސް ޔާމީނަށް ދެވަނަ ދައުރެއް ދެއްވަން ބޭނުންނުވާ މައިގަނޑު ސަބަބެއް ކަމަށް ބުނަމުން ދަނީ ދައުލަތުގެ ހަޒާނާ ސަލާމަތްކުރުމަށާއި ރައްޔިތުންގެ ހަރުމުދާ ސަލާމަތްކުރުމަށާއި ގައުމުގެ އަމަންއަމާންކަމާއި ސުލްހަމަސަލަސްކަން ގާއިމު ކުރުމަށެވެ.\nރައީސް ޔާމީންގެ ވެރިކަމުގައި މީގެ ކުރީގެ ސަރުކާރުތަކުން ބޯހިޔާވަހިކަން ފޯރުކޮށްދިނުމަށް ފްލެޓްތަކެއް އިމާރާތް ކުރަމުންދިޔައެވެ. އެ ފްލެޓްތައް ނިމުނުއިރު ރައީސް ޔާމީންގެ ވެރިކަމުގައި އެވަނީ އެމަނިފާނަށް ތާއީދުކުރާ ގިނަ ބަޔަކަށް ބަހާލާފައެވެ. އެކަމުގެ ޝަކުވާ ގިނަ ރައްޔިތުން މިއަދުވެސް އެދަނީ ކުރަމުންނެވެ.\nރާއްޖޭގެ ރައްޔިތުންގެ އެންމެބޮޑު ކަންބޮޑުވުމަކަށް އޮތީ އަދުލްއިންސާފުގެ ދާއިރާއިން އިންސާފު ގާއިމުނުކުރެވޭ މައްސަލައެވެ. ރައީސް ޔާމީންގެ މިސަރުކާރުން އަދުލްއިންސާފުގެ ނިޒާމު ރަނގަޅު ކުރުމުގެ ބަދަލުގައި ސުޕްރީމް ކޯޓުގެ ފުރާޅުން ޓިނު ނަގައި، އޭރު ހުންނެވި އުއްތަމަ ފަނޑިޔާރާއި ސުޕްރީމް ކޯޓުގެ އިތުރު ފަނޑިޔާރެއް ދަމާކޫއްތާފައި ގެންގޮސް ވަނީ ޖަލަށްލާފައެވެ. އަދި މީގެ އިތުރުން ކޯޓުތަކާއި ފަނޑިޔާރުންގެ ކަންކަން ބަލަހައްޓަމުންދާ ޖޭއެސްސީއަށް އެންމެ ފަހުން ރައީސުލްޖުމްހޫރިއްޔާގެ މަންދޫބެއްގެ ގޮތުން އައްޔަން ކުރައްވާފައި ވަނީ މީގެ ކުރިން ޓެރެރިޒަމް ދައުވާ އުފުލާފައިވާ ރޭނީސް ސަލީމެވެ. ޕްރޮސެކިއުޓަރ ޖެނެރަލްގެ އޮފީހުން މިހާރުވަނީ ކްރިމިނަލް ކޯޓުގެ އޮތް ރޭނީސް ސަލީމުގެ އެމައްސަލަ އަނބުރާ ގެންގޮސް ފައިލް ކޮށްފައެވެ.\nމިސަރުކާރުގެ ފަސް އަހަރު ނިމޭއިރު މި ފަސް އަހަރުގެ ތެރޭގައި ރައްޖެއަށް ބަލްކުކޮށް މަސްތުވާތަކެތި އެތެރެކޮށްފައި ވެއެވެ. މަސްތުވާތަކެތީގެ މައްސަލަތަކަށް އެއްވެސް ހައްލެއް ގެނެވިފައިނުވާއިރު، މީހުން މެރުމާއި މާރާމާރީ އާއި މީހުން ވަގަށް ނެގުން ފަދަ ބޮޑެތި ޖަރީމާތައް މިފަސް އަހަރުގެ ތެރޭގައި ހިންގާފައި ވެއެވެ. މިއީ މީގެ ކުރިން ރާއްޖެ ނުދެކޭ ފަދަ ބިރުވެރި ހާލަތެކެވެ. އަނިޔާވެރިގޮތަކަށް މަރާލާފައިވާ ބްލޮގަރ ޔާމީން ރަޝީދު މަރާލި މައްސަލަ އާއި ބަޔަކު މީހުން ވަރަށް ބޮޑަށް ރާވާލައިގެން ނޫސްވެރިޔާ ރިލްވާން އަބްދުﷲ ވަގަށް ނެގި މައްސަލަ ފާހަގަކޮށްލެވެއެވެ. މިއީ ރައީސް ޔާމީންގެ ސަރުކާރުގައި ބަޔަކު މީހުން ހިންގާފައިވާ ބޮޑެތި ޖަރީމާ ތަކެވެ. އެކަމަކު ރައީސް ޔާމީންގެ ސަރުކާރުން މިކަންކަން ތަހުގީގު ކުރުމާއި އިންސާފު ގާއިމުކޮށް ދިނުމަށް އެދެވޭ ގޮތަކަށް މަސައްކަތްތެއް ކޮށްފައެއް ނުވެއެވެ.\nދެން އޮތީ ސަރުކާރުގެ ހިންގާފައިވާ ވައްކަމާއި ކޮރަޕްޝަނުގެ ބޮޑެތި މައްސަލަ ތަކެވެ. ހަމައެކަނި އެމްއެމްޕީއާރުސީގެ ގެތެރެއިން 1.22 ބިލިއަން ރުފިޔާގެ ހިޔާނާތް ވެފައިވާއިރު، އެއީ ރާއްޖޭގެ ހަރުމުދާ ނުއަގުގައި ވިއްކައިގެން ނުވަތަ ކުއްޔަށް ދީގެން ހޯދި ފައިސާއެވެ. އެމްއެމްޕީއާރުސީގެ އޮޑިޓް ރިޕޯޓްގައި 1.22 ބިލިއަން ރުފިޔާގެ ހިޔާނާތުގެ ވާހަކަ ހިމަނާފައި އޮތަސް މިސަރުކަރުން ކުއްޔަށް ނުވަތަ ވިއްކާފައިވާ ފަޅު ރަށްތަކާއި ފަޅުތަކާއި ފަރުތައް ވިއްކައިގެން ދައުލަތަށް ފަސް ބިލިއަން ރުފިޔާ ލިބެންޖެހޭ ކަމަށް މާލީ ތަޖުރިބާކާރުން ބުނެއެވެ. އަދި ފެނަކަ ކޯޕަރޭޝަނާއި ސްޓެލްކޯ އާއި އެސްޓީއޯ އަދި އެމްޕީއެލް ފަދަ ސަރުކާރުން ކުންފުނިތަކުގެ ތެރެއިން ހިންގާފައިވާ ޖަރީމާތައް އިންތިހާއަށް ވަނީ ފެންމަތި ވެފައެވެ.\nދަރުމަވަންތަ ހޮސްޕިޓަލް އިމާރާތްކުރުމަށް ހިންގާފައިވާ ހިޔާނާތުގެ ވާހަކަ ނުދައްކާ މީހަކު މިގައުމުގައި ނެތެވެ.\nމިފަދަ ބޮޑެތި ހިޔާނާތުގެ މައްސަލަތައް ފެންމަތި ވެފައިވާއިރު، ރައީސް ޔާމީން ގެންދަވަނީ މާލޭން ބިން ގަންނަމުންނެވެ. އަމިއްލަ ގޭގައި ލަގްޒަރީ ހޮޓަލެއް އިމާރާތް ކުރަމުންދާ ވާހަކަ އިވޭއިރު، އެ ބިމުގައި އިމާރާތް ކުރަނީ އާދައިގެން އިމާރާތެއް ނޫންކަން އެސަރަހައްދަށް ބަލާލުމުން އެނގެއެވެ.\nރައީސް ޔާމީންގެ އަމިއްލަފުޅު އެކައުންޓަށް އެމްއެމްޕީއާރުސީގެ ހިޔާނާތުގެ އެއް މިލިއަން ޑޮލަރު ޖަމާކޮށްފައިވާ ވާހަކައަކީ ދިވެހި އެއްވެސް ރައްޔިތަކަށް އޮޅިފައިވާ ވާހަކައެއް ނޫނެވެ.\nދިވެހި ރައްޔިތުން ހަރުމުދާ ވިއްކާ، މާލެއިން ބިން ގަނެ، އަމިއްލަފުޅުގެ ރަނގަޅު ފެންވަރަކަށް އިމާރާތް ކުރަމުންދާއިރު، ރައްޔިތުންގެ ފައިސާއަށް ހިޔާނާތް ވެފައިވާ ކަމުގެ ތުހުމަތުތަކެއް ރައީސް ޔާމީންގެ މައްޗަށް ކުރެވޭ މިދަނޑިވަޅުގައި މިއޮތީ ވެރިކަމުގެ ފުރަތަމަ5އަހަރުގެ ދައުރު ނިމުމަކާ ހަމައަށް އައިސް ދެވަނަ ދައުރެއް ލިބިލައްވާތޯ މަސައްކަތް ކުރަން ޖެހިވަޑައިގަންނަވާފައެވެ.\nރައީސް ޔާމީން ވެރިކަމުގެ ދެވަނަ ދައުރަކަށް ކެމްޕެއިން ކުރައްވަމުން ގެންދަވާއިރު، ގާނޫނާ އެއްގޮތަށް އެމަނިކުފާނުގެ މަލީ ބަޔާން އޮޑިޓް އޮފީހަށް ހުށަހަޅާފައެއް ނުވެއެވެ. ރައީސް ޔާމީންގެ މައްޗަށް ކޮރަޕްޝަނާއި ހިޔާނާތުގެ ބޮޑެތި މައްސަލަތަކެއް ތުހުމަތު ކުރެވޭއިރު، އަދި ވިޔަފާރީގެ ބައެއް މުއާމަލާތްތައް ހިންގަވާފައިވާއިރު، އެމަނިކުފާނުގެ މާލީ ބަޔާން ހުށަހެޅުމަކީ ކޮންމެހެން ކުރަންޖެހޭ ކަމެކެވެ.\nރައީސް ޔާމީން ފާހަގަ ކުރެވިފައި ވަނީ މީހުން ގެންގުޅުމުގައި ވެސް ތަންކޮޅެއް ފަހަތުގައި އުޅުއްވާ ބޭފުޅެއްގެ ގޮތުގައެވެ. ގިނަ ސިޔާސީ ލީޑަރުން އެމަނިކުފާނާ ދެކޮޅަށް ނިކުންނަވާ، ގައުމު އަމާން ބަނދަރަކަށް ގެންދިމަށް މަސައްކަތް ފެއްޓެވީ ވެސް އެ މަނިކުފާނު އަމިއްލަފުޅަށް ކުރެއްވި ކަންތައްތަކެއްގެ ސަބަބުންނެވެ. އެހެން ނޫން ނަމަ އެމަނިފާނު އަބަދުވެސް ވިދާޅުވާހެން، ރައީސް މައުމޫން އެމްޑީޕީއާ ނުވަތަ ރައީސް ނަޝިދާ އެކު ނިކުންނަވައި އެ މަނިކުފާނާ ދެކޮޅަށް މަސައްކަތް ކުރަންޖެހޭ އެއްވެސް ސަބަބެއް ނެތެވެ.\nރާއްޖޭގެ ހުރިހާ ސިޔާސީ ލީޑަރުން އެއް އަޒުމެއްގައި ރައީސް ޔާމީނުގެ ވެރިކަން ނިމުމަކަށް ގެންނަވަން ކުރަމުންދާ މަސައްކަތް ކާމިޔާބު ކުރާނެ ކަމަށް ގިނަ ރައްޔިތުންތަކެއް އުންމިީދުކުރެއެވެ ރައްޔިތުން ޝައްކުރަނީ ދައުލަތުގެ ސަލާމަތީ ހިދުމަތްތަކާއި އިލެކްޝަންސް ކޮމިޝަނަށެވެ.\nއެންމެ ފަހުން އަޕްޑޭޓް ކުރީ: 10 ގަޑިއިރު ކުރި | ރިވިއު ކުރީ: އަލީ ޔޫސުފް


Dho?! Disk aai mas'huni nethiyyaa hendhunuge sayakah nuvaane\nޑިސްކާއި މަސްހުނި ނެތިއްޔާ ހެނދުނުގެ ސަޔަކަށް ނުވާނެ\nހެނދުނުގެ ނާސްތާއަކީ އެންމެ މުހިންމު ކެއުން ކަމަށް އޮންނަނީ ވެފަ އެވެ. އެއްބަޔަކު ވަރަށް ލުއިގޮތަކަށް ނާސްތާ ނިންމައިލިޔަސް މިއީ ބައެއް މީހުން ހަމަ ގަޔަށް ކާން ބޭނުންވާ ވަގުތެކެވެ. އަހަރެމެން ދިވެހިންނަކީ ވެސް ހެނދުނުގެ ނާސްތާއަށް މާބޮޑު ހާއްސަކަމެއް ދީގެން އުޅޭ ބައެކެވެ. އޮފީހުގައި އުޅެމުން ވެސް ބަންދު ދުވަހެއް ނަމަވެސް "ބްރޭކްފާސްޓް" އަށް ވަގުތު ހުސްކޮށްލާނެ އެވެ.\nމިއީ ހަމައެކަނި މީރު އެއްޗެއް ކެއުމަށް ކުރާ ކަމަކަށްވުރެ ބޮޑަށް ޓްރެންޑަކަށް ވަނީ ވެފަ އެވެ. ޕާނާއި ބަޓަރާއި ޖޭމުގެ އިތުރުން، ސޮސެޖާއި ބިސްގަނޑާއި ކުޅިމަހާއި ޓޮމާޓޯ އާއި ބޭކްޑް ބީންސާއި އެކި ރަހަތަކުގެ ޕޭން ކޭކުން ސުފުރާ ފަޅުފިލުވާދިނަސް ޑިސްކާއި މަސްހުނި ނެތްނަމަ ދިވެއްސަކަށް އެހާ ކަމަކު ނުދާނެ އެވެ. ހެނދުނުގެ ސަޔަކީ އެއީ ކަމަށް މި ވަނީ ތައްގަނޑު ޖެހިފަ އެވެ.\nގޭގައި ސައި ބުޔަސް ނުވަތަ ކޮންމެ ފެންވަރެއްގެ ކެފޭ/ރެސްޓޯރަންޓަކަށް ދިޔަ ކަމުގައި ވިޔަސް އެއީ ދިވެހިންނަށް ހިންގާ ތަނެއް ނަމަ މެނޫގައި ޑިސްކާއި މަސްހުނި ނެތިއެއް ނުދާނެ އެވެ.\nމިހާރު މަސްހުނި ވެސް ނަން ހުސްކޮށެވެ. މަސްދަޅުން ހަދާ މަސްހުންޏާއި ވަޅޯމަހު މަސްހުންޏާއި ބަރަބޯ މަސްހުންނާއި ފަތް މަސްހުނީގެ އިތުރުން، ކެރެޓާއި އަލުއްވާއި ލެޓިއުސް އާއި ބައްޓާއި ތޮރާ ވެސް ހިމެނެނީ މަގުބޫލު މަސްހުނި ލިސްޓުގަ އެވެ.\nކޮންމެ ނަމެއް ކިޔަސް މަސްހުނީގައި މައިގަނޑު ގޮތެއްގައި މި ހުންނަނީ ހަމަ އެކައްޗެކެވެ. ފިޔާ، ހުނި، މިރުސް، ލުނބޯ، ލޮނު އަދި މަހެވެ. ދެން އިތުރަށް ބޭނުންކުރަނީ އެމީހަކަށް ކަމުދާ ތަރުކާރީ އެކެވެ. ބައެއް މީހުން ރަހަ ހެޔޮވަރުކޮށްލަން ރިހާކުރުގެ މިންވަރެއް ވެސް ބޭނުންކޮށްލަފާނެ އެވެ.\nއެންމެ ގިނަބަޔަކު ބްރޭކްފާސްޓަށް ދާ އެއް ރެސްޓޯރެންޓް ކަމަށްވާ ސިޓްރަން އިން ބުނީ ހަފުތާ ބަންދުގައި ގާތްގަނޑަކަށް 400 މީހުން ބްރޭކްފާސްޓަށް އަންނަ ކަމަށާއި އޭގެ ތެރެއިން އެންމެ ގިނަ މީހުންނަށް ކަމުދަނީ މަސްހުނި ކަމަށެވެ.\n"ހަފުތާ ބަންދުގައި ގާތްގަނޑަކަށް 400 އެއްހާ މީހުން އަންނާނެ، ހަފުތާ ބަންދު ނޫން ދުވަސްދުވަހު ގާތްގަނޑަކަށް 200 އެއްހާ މީހުން އަންނާނެ. އެންމެގިނަ މީހުންނަށް ކަމުދަނީ ހަމަ މަސްހުންޏާއި ރޮށި، އެއަށް ފަހު ކުޅިމަސް،" ސިޓްރަން އިން ވާހަކަ ދެއްކި މީހަކު ބުންޏެވެ.\nމަޝްހޫރު އެހެން ރެސްޓޯރަންޓެއް ކަމަށްވާ ސީހައުސް ބްރެސަރީން ބުނީ ލައިޓް ބްރޭކްފާސްޓެއް ނަގަން ބޭނުންވާ މީހަކު އެ ރެސްޓޯރެންޓްގެ މެނޫއިން ބައެއް މީލްތައް އިޚްތިޔާރު ކުރިއަސް އާންމުކޮށް އަދި ގިިނައިން ކާން ބޭނުންވާ މީހުން ނަގަނީ ބުފޭ ކަމަށެވެ. އެތަނުން ވެސް ބުނީ ބުފޭގައި އެންމެ މަގުބޫލީ މަސްހުނި ކަމަށެވެ.\nސިއްޚީގޮތުން ބަލާއިރު، ހެނދުނު ސަޔަށް މަސްހުންޏާއި ރޮށި ނުވަތަ ޑިސްކު ކެއުމުގައި ކޮންމެވެސް ވަރެއްގެ މައްސަލަތަކެއް އެބަހުއްޓެވެ. ޑައިޓީޝަން އާސިޔާ އަބްދުލް ރަހީމް ވިދާޅުވި ގޮތުގައި މަސްހުނީގައި އެކުލެވޭ ހުންޏަކީ ކޮންމެ ދުވަހަކު ހެނދުނު ކެއުމަށް އެހާ ރަނގަޅު އެއްޗެއް ނޫނެވެ. ޚާއްސަކޮށް ކިޑްނީ މައްސަލަތައް ހުންނަ މީހުންނާއި ޔޫރިކް އެސިޑްގެ މައްސަލަ ހުންނަ މީހުން މަސް ބޭނުންކުރަންވާނީ ޑައެޓީޝަނަކު ދޭ އިރުޝާދާ އެއްގޮތަށް ކަމަށް ވިދާޅުވި އެވެ. އާސިޔާ ވިދާޅުވި ގޮތުގައި ހުނީގައި އެކުލެވޭ ސެޗުރޭޓެޑް ފެޓްސްގެ ސަބަބުން ސިއްހަތަށް ނުރަނގަޅު އަސަރު ކުރުން އެކަށީގެންވެއެވެ. އެހެންވެ ކޮލެސްޓްރޯލް ހުންނަ މީހުން ހުނި ބޭނުންކުރުމުގައި އިތުރަށް ސަމާލުވާންޖެހޭ ކަމަށް އޭނާ ވިދާޅުވި އެވެ.\n"ހުނި މަދުކޮށް، މަހާއި ކޮންމެވެސް ތަރުކާރީއަކާ އެކީ ކެއުމަކީ އެންމެ ރަނގަޅު ގޮތް. އެއާއެކު ބިހާއި ކިރު އަދި ކޮންމެވެސް ކަހަލަ މޭވާއެއް ހެނދުނު ކެއުމަކީ ވަރަށް ރަނގަޅު ކަމެއް،" އާސިޔާ ވިދާޅުވި އެވެ.\nމަސްހުންޏާއި ޑިސްކަށް ކިތަންމެ ފޯރި ހުއްޓަސް އުޅެންވާނީ ސިއްހަތާއި ހަށިގަނޑަށް ވެސް ބަލައިލައިގެންނެވެ.\nއެހާ އުހަށް އެރީ ރުޅި ހަދާލާފައި ދިޔަ ދޫންޏަށްޓަކައި\nހަމްދާން ހަމަ ދިގުވަނީ:7ފޫޓު ހަމަވާން ކައިރިވެއްޖެ\nއުންމީދީ ފޮޓޯގްރާފަރުގެ މަންޒަރުތައް


Lucky Hiya condominium vihkan fahsanee\n"ލަކީ ހިޔާ ކޮންޑެމީނިއަމް" މާދަމާ ވިއްކަން ފަށަނީ\nހުޅުމާލެ ފޭސް ދޭއް ގައި ލަކީހިޔާ ކޮންސްޓްރަކްޝަން އިން އިމާރާތް ކުރާ 281 ހައުސިން ޔުނިޓް "ލަކީހިޔާ ކޮންޑަމީނިއަމް" މާދަމާ ވިއްކަން ފަށަން ނިންމައިފި އެވެ\nސަރުކާރުގެ ބޯހިޔާވަހިކަމުގެ މަޝްރޫއުގެ ދަށުން، ލަކީހިޔާ އަށް ހަވާލުކުރި ބިމުގައި ހަދާ "ލަކީ ހިޔާ ކޮންޑަމީނިއަމް" ގެ މަސައްކަތް ފަށާނީ މާދަމާ ހެނދުނު މާބުލްގައި ބާއްވާ ހާއްސަ ރަސްމިއްޔާތެއްގަ އެވެ. މމި މަޝްރޫއު މާދަމާ އިފްތިތާހުކުރުމަށްފަހު ހޯމަ ދުވަހު ފްލެޓަށް ބުކިން ހެއްދުން ވެސް މާބުލް ހޮޓެލްގައި ކުރި އަށް ގެންދާނެ އެވެ.\nލަކީހިޔާ ކުންފުނީގެ މެނޭޖިން ޑިރެކްޓަރު ހަސަން ވަހީދު ވިދާޅުވީ މި އިމާރާތް އަޅަނީ ވަކި އަދަދެއްގެ ފްލެޓް ވިއްކާނެ ކަމަށެވެ.\n"އަޅުގަނޑުމެން ވަކި އަދަދެއްގެ ފްލެޓް ވިއްކާނަން 20 ޕަސެންޓް ޑިސްކައުންޓްގައި. މިއީ ވަރަށް ރަނގަޅު ފުރުސަތެއް. އަދި އެ ފްލެޓްތައް ވެގެން ދާނީ ރާއްޖޭގައި އެންމެ އަގުހެޔޮކޮށް ލިބޭ ސެމީ ލަގްޒަރީ އަދި ލަގްޒަރީ ފްލެޓްތަކަށް،" ހަސަން ވަހީދު ވިދާޅުވި އެވެ.\nލަކީހިޔާ ކޮންޑެމީނިއަލް" އަކީ 15 ބު"ރީގެ އިމާރާތެއް އެވެ. މި ތަނުގައި 22 ވައްތަރެއްގެ ފްލެޓް ހުންނާނެ. އޭގެ ތެރޭގައި އެއް ކޮޓަރީގެ އެޕާޓްމެންޓުން ފެށިގެން ތިން ކޮޓަރީގެ އެޕާޓްމެންޓް އަދި ޕެންޓް ހައުސް ވެސް ހިމެނޭ އެވެ. ފްލެޓްތަކުގެ އަގުތައް އުޅެނީ އެއް މިލިއަން ރުފިޔާ އިން ފެށިގެން ފަސް މިލިއަން ރުފިޔާއާ ދެމެދު އެވެ.\nމިއީ ވަރަށް ރަނގަޅު ފުރުސަތެއް. އަދި އެ ފްލެޓްތައް ވެގެން ދާނީ ރާއްޖޭގައި އެންމެ އަގުހެޔޮކޮށް ލިބޭ ސެމީ ލަގްޒަރީ އަދި ލަގްޒަރީ ފްލެޓްތަކެއް\nހަސަން ވަހީދު | ލަކީހިޔާ އެމްޑީ\nފްލެޓްތައް ގަތުމަށްޓަކައި ބުކިން ފީގެ ގޮތުގައި ދައްކަން ޖެހެނީ 50،000 ރުފިޔާ އެވެ. ފްލެޓްތައް ބުކްކުރުމަށް ފަހު އެއްބަސްވެވޭ މުއްދަތެއްގެ ތެރޭގައި ފައިސާ ދައްކައި ހަލާސްކުރެވޭނެ އެވެ. މި ފްލެޓްތައް ބޭންކްތަކާއި ލީސިން ކުންފުނިތައް މެދުވެރިކޮށް ވެސް ގަނެވޭނެ އެވެ.\nހުޅުމާލެ ބޯހިޔާވަހިކަން ހައުސިން ޔުނިޓް


ގުޅުއްވާ ބްލޮގް ބުނަނީކީކޭ؟ ވައުދުތައް ވަނަވަރު\nވަނަވަރު ކީއްވެ؟ ބުނަނީކީކޭ؟ ބްލޮގް ގުޅުއްވާ\nއަހްމަދު އުޝާމަކީ މާލެއަށް ނިސްބަތްވާ ބައްޕައަކާއި ތ. ތިމަރަފުއްޓަށް ނިސްބަތްވާ މަންމައަކަށް ލިބުނު6ދަރިންގެ ތެރެއިން ދެވަނަ އަށް އެންމެ ދޮށީ ދަރިފުޅެވެ. އެންމެ ޅައިރުގެ ހަޔާތް މާލޭގައި ހޭދަކުރުމަށް ފަހު، ވިލިމާލެެއަށް ދިރިއުޅުން ބަދަލުކުރީ އުމުރުން 17 ވަރަކަށް އަހަރުގައެވެ. މަޖީދިއްޔާ ސްކޫލުން އޯލެވެލް ފުރިހަމަކުރުމަށް ފަހު މަތީ ތައުލީމު ހާސިލްކޮށްފައިވަނީ މެލޭޝިއާ އަދި އިނގިރޭސިވިލާތުންނެވެ. މިގޮތުން މެލޭޝިއާގައި ގާނޫނީ ދާއިރާއިން ޑިޕްލޮމާ ހާސިލްކޮށް، އިނގިރޭސިވިލާތުގައި ވަނީ ހަމަ އެ ދާއިރާއިން ޑިގްރީ ހާސިލްކޮށްފައެވެ.\nއޯ-ލެވެލް - މަޖީދިއްޔާ ސްކޫލް\nއިންޓަރނޭޝަނަލް ރިލޭޝަންސް ދާއިރާއިން ޑިޕްލޮމާ - އިނގިރޭސިވިލާތުގެ ލަންޑަން ކޮލެޖް ޔުނިވަރސިޓީ\nގާނޫނީ ދާއިރާއިން ޑިޕްލޮމާ - މެލޭޝިޔާގެ ހެލްޕް ޔުނިވަރސިޓީ ކޮލެޖް\nގާނޫނީ ދާއިރާއިން ފުރަތަމަ ޑިގްރީ - އިނގިރޭސިވިލާތުގެ ޔުނިވަރސިޓީ އޮފް ވެސްޓް އޮފް އިންގްލަންޑް އެޓް ބްރިސްޓަލް\nއުޝާމަކީ އުމުރުން 16 އަހަރުގައި މަސައްކަތުގެ މައިދާނަށް ނިކުތީއްސުރެ، ދިވެހިރާއްޖޭން ބޭރުގައި ތައުލީމު ހާސިލްކުރަމުންދިޔަ ދުވަސްވަރު ފިޔަވައި އެހެން ހުރިހާ ދުވަސްވަރެއްގައި ވެސް ކޮންމެވެސް ވަޒީފާއެއް އަދާކުރަމުން އައިސްފައިވާ މީހެކެވެ. މަޖީދިއްޔާ ސްކޫލުން އޯލެވެލް ނިންމުމަށް ފަހު އެންމެ ފުރަތަމަ ވަޒީފާ އަދާކުރަން ފެށީ ލިލީ ސްޓޯރުގައެވެ. އެއަށްފަހު އެއަރ މޯލްޑިވްސް، ދިރާގު އަދި ރައީސުލްޖުމްހޫރިއްޔާގެ އޮފީހުގައިވެސް އުޝާމް ހިދުމަތްކޮށްފައިވެއެވެ. އިނގިރޭސިވިލާތުގައި ގާނޫނީ ދާއިރާއިން 2009 ވަނަ އަހަރު ޑިގްރީ ހާސިލްކުރުމަށް ފަހު، އުޝާމް މަސައްކަތްކުރަމުން އައިސްފައިވަނީ އެ ދާއިރާގައެވެ. މިގޮތުން 2009 ވަނަ އަހަރުގެ ޖުލައިމަހުން ފެށިގެން މި އަހަރުގެ ޖެނުއަރީ މަހާ ހަމައަށް އުޝާމް ހިދުމަތްކޮށްފައިވަނީ އެޓާރނީ ޖެނެރަލްގެ އޮފީހުގައެވެ. އެ އޮފީހުގައި ޑެޕިއުޓީ ސްޓޭޓް އެޓާރނީގެ މަގާމާއި ޑެޕިއުޓީ ސޮލިސިޓަރ ޖެނެރަލްގެ މަގާމު އަދާކުރުމަށް ފަހު 2013 ވަނަ އަހަރުގެ އޮގަސްޓް މަހުން ފެށިގެން މި އަހަރު އެ އޮފީހުން ވަކިވުމާ ހަމައަށް އުޝާމް ހިދުމަތްކޮށްފައިވަނީ ޑެޕިއުޓީ އެޓާރނީ ޖެނެރަލްގެ މަގާމުގައެވެ.\nމީގެ އިތުރުން، އުޝާމަކީ އަމިއްލަ ގޮތުން ގިނަ މަސައްކަތްތަކެއް ކޮށް، އިޖްތިމާއީ ގިނަ ހަރަކާތްތަކެއްގައި ވެސް ބައިވެރިވަމުން އަންނަ މީހެކެވެ. ވިލިމާލޭ ޒުވާނުންގެ އެންމެ އިސް ޖަމިއްޔާތަކުގެ ތެރެއިން ވިޔަންސާ އާއި ވިލިމާލޭ ޔުނައިޓެޑް އުފެއްދުމުގައި އަދި އެ ދެ ޖަމްއިއްޔާގެ ހަރަކާތްތަކުގައި އުޝާމް ވަނީ އިސް ދައުރެއް އަދާކޮށްފައެވެ. މި ދެ ޖަމްއިއްޔާގެ ތެރެއިނ އަދި އަމިއްލަ ގޮތުން ވެސް ވިލިމާލޭ ޒުވާނުންގެ ތަރައްގީއަށާއި ކުރިއެރުމަށް ގިނަ މަސައްކަތްތަކެއް އޭނާ ކޮށްފައިވެއެވެ. ވިލިމާލޭގެ ކުޅިވަރާއި އިޖްތިމާއީ ހަރަކާތްތަކުގެ އެންމެ އިސް ސަފުގައި ވޭތުވެދިޔަ 16 ވަރަކަށް އަހަރު އުޝާމް ވަނީ ހަރަކާތްތެރިވެފައެވެ.\nއުޝާމްގެ އާއިލާ އާއި ރަހުމަތްތެރިންގެ އިތުރުން އޭނާ އާއެކު މަސައްކަތްކޮށްފައިވާ ގިނަ މީހުން ދެކޭގޮތުގައި އޭނާ އަކީ އެކުވެރި، ހިތްހެޔޮ، އެހެން މީހުންގެ އިހުސާސްތައް ދަންނަ މީހެކެވެ. މީހުންނަށް އެހީތެރިވެދޭ، އަދި މުޖުތަމައަށް ފައިދާހުރި ގިނަ މަސައްކަތްތަކެއް ކޮށްދޭ މީހެކެވެ. ވަޒީފާގެ ގޮތުން ކިތަންމެ މަތީ މަގާމެއްގައި ހުއްޓަސް، ވަކި ގިންތިއެއް ފަންތިއެއް ތަފާތުކުރުމެއް ނެތި، ކޮންމެ މީހަކާއެކު ވެސް ގާތް ރަހުމަތްތެރި ގުޅުމެއް އުޝާމް އަބަދުވެސް ބާއްވައެވެ. ކަމަކު އެދިގެން އުޝާމް ގާތަށް އައި މީހަކަށް މިހާތަނަށް ފުރަގަސްދީފައިނުވާކަން ގިނަ ބަޔަކު ޝުކުރުވެރިކަމާއެކު ފާހަގަކުރެއެވެ. އަދި ހާއްސަގޮތެއްގައި ވިލިމާލޭގެ ރައްޔިތުންނާ މެދު ބާއްވާ ގާތް ގުޅުން ގިނަ ބަޔަކު ފާހަގަކުރެއެވެ. އޭނާ އަކީ ވިލިމާލޭ ރައްޔިތުންގެ ލޯބި ހޯދާފައިވާ، ވިލިމާލޭ ދަރިއެކެވެ.\n© Usham2019.com All Rights Reserved.


ސުލްޠާން ޙަސަން (ހަތަރުވަނަ) - ވިކިޕީޑިއާ\nސުލްޠާން ޙަސަން (ހަތަރުވަނަ)\nސުލްޠާން ޙަސަން (ހަތަރުވަނަ) އަކީ ދެފަހަރެއްގެ މަތީން ދިވެހި ރަސްކަމުގެ ތަޚްތުގައި ރެދަލި ކުރެއްވި ރަސްކަލެކެވެ. ސުލްޠާން ޙަސަން (ހަތަރުވަނަ) ފުރަތަމަ ފަހަރު ދިވެހިރާއްޖޭގެ ރަސްކަން ކުރެއްވީ މީލާދީން 1480 ން 1481 އަށެވެ. ފުރަތަމަ ރަސްކަމަށް އިސްވެ ވަޑައިގަތީ ހިޖުރައިން 885 ވަނަ އަހަރު އެވެ. އެފަހަރު ރަސްކަން ކުރެއްވީ 1 މަސް ދުވަހުގެ މުއްދަތަށެވެ.\nއައްސުލްޠާން ޙަސަން (ހަތަރުވަނަ) ސިރީ ރާދަ ލޯކަ މަހާ ރަދުންނަކީ އައްސުލްޠާން މުޙައްމަދު އަލްހިލާލީ ގެ ދަރިކަލެކެވެ. މިރަދުން ރަސްކަން ކުރައްވާތާ މަސް ދުވަސްވީތަނާ ސުލްޠާން ޔޫސުފު (ދެވަނަ) ގެ ދަރިކަލުން ޢުމަރު (ސުލްޠާން ޢުމަރު (ދެވަނަ)) މީނާ އަތްޕުޅުން ރަސްކަން އަތުލައި ގަންނަވައިފި އެވެ.\nސުލްޠާން ޙަސަން (ހަތަރުވަނަ) ދެވަނަ ފަހަރު ދިވެހިރާއްޖޭގެ ރަސްކަން ކުރެއްވީ މީލާދީން 1486 ން 1490 އަށެވެ. އެއީ ހިޖުރައިން 891 ން 895 އަށެވެ. ދެވަނަ ފަހަރު ރަސްކަމަށް އިސްވެ ވަޑައިގަތީ ހިޖުރައިން 891 ވަނަ އަހަރު އެވެ. އެފަހަރު ރަސްކަން ކުރެއްވީ4އަހަރު ދުވަހުގެ މުއްދަތަށެވެ. މިރަދުން އަވަހާރަވީ ހިޖުރައިން 895 ވަނަ އަހަރުގައެވެ.\nސުލްޠާން މުޙައްމަދު (ދެވަނަ) ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޢުމަރު (ދެވަނަ)\nސުލްޠާން ޙަސަން (ފަސްވަނަ) ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޝައިޚު ޙަސަން (ހަވަނަ)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 22:59 ގައެވެ.